PBB gesa hak sama rata kepada wanita Afghanistan

GENEVA, 15 Zulhijjah 1443H, Jumaat – Majlis Hak Asasi Manusia (HRC) hari ini menerima resolusi yang mengesahkan komitmennya terhadap hak sama rata bagi wanita di Afghanistan.

Suruhanjaya itu mengesa Taliban menubuhkan institusi bagi melindungi hak wanita dan mangsa keganasan seksual.

Resolusi yang bertajuk ‘Situasi Hak Asasi Manusia bagi Wanita dan Kanak-Kanak di Afghanistan’ adalah susulan perdebatan yang diadakan oleh HRC 1 Julai lalu untuk membincangkan kemerosotan hak wanita sejak Taliban mengambil alih kerajaan Afghanistan, Ogos tahun lalu.

Pesuruhjaya Tinggi PBB bagi Hak Asasi Manusia, Michelle Bachelet berkata, sejak Taliban mengambil alih kuasa, wanita dan kanak-kanak Afghanistan berdepan pelbagai masalah.

Antaranya dicabul hak mereka dalam menikmati kehidupan secara menyeluruh sehingga menjalani kehidupan dalam keadaan ketakutan.

“Pihak berkuasa de facto yang menjalankan kawalan berkesan” ke atas negara, Taliban diwajibkan secara sah di bawah perjanjian antarabangsa untuk “menghapuskan diskriminasi terhadap wanita dan memastikan hak wanita di negara itu untuk mempunyai hak yang sama dalam kehidupan sivik dan awam, termasuk politik.

“Hak yang dinyatakan dalam resolusi tersebut termasuklah hak untuk kebebasan bergerak, hak untuk mendapat pendidikan, hak untuk menikmati tahap kesihatan fizikal termasuk kesihatan seksual dan reproduktif mereka.

“Selain itu golongan wanita juga mempunyai hak untuk bekerja dan hak untuk akses kepada keadilan atas dasar sama rata dengan orang lain, untuk semua remaja perempuan, wanita dan kanak-kanak di Afghanistan,” katanya.

Resolusi berkenaan turut menggesa sesi HRC seterusnya menganjurkan dialog antara Pelapor Khas mengenai hak asasi manusia di Afghanistan dan beberapa kumpulan hak asasi manusia lain, agensi PBB dan pertubuhan bukan kerajaan yang menyokong hak wanita di negara berkenaan.

Di penghujungnya, resolusi menggesa Taliban memastikan mangsa keganasan seksual mempunyai akses kepada keadilan, selain memulihkan Suruhanjaya Hak Asasi Manusia Bebas Afghanistan atau menubuhkan institusi sama yang mematuhi Prinsip Paris.

Selain perlu mengembalikan semula Kementerian Hal Ehwal Wanita demi membela nasib golongan berkenaan. – Agensi


Rasuah dalam JPN rosakkan kepercayaan orang awam

BANGI, 15 Zulhijjah 1444H, Selasa – Isu rasuah dan salah guna kuasa – yang didakwa berlaku dalam Jabatan Pendaftaran Negara (JPN) – bukan sahaja perkara serius malah dianggap berbahaya kerana boleh menjejaskan integriti sistem pendaftaran negara.

Ia sekali gus membahayakan keselamatan negara serta merosakkan kepercayaan orang awam terhadap kerajaan dan institusi-institusi awam.

Atas dasar itu, Presiden Pemerhati Rasuah Malaysia (MCW), Jais Abdul Karim mengesyorkan beberapa langkah yang boleh dilakukan bagi menangani masalah rasuah dan salah guna kuasa dalam jabatan berkenaan.

Antaranya penggunaan teknologi dalam proses pendaftaran negara yang dilihat boleh membantu mengurangkan kebergantungan pada interaksi manusia dan mengurangkan peluang untuk penyelewengan.

Jais berkata, sistem pengurusan data yang cekap dan terkini perlu dipertingkatkan untuk mengurangkan peluang penyelewengan dan penyalahgunaan kuasa.

“MCW sarankan reset warganegara dibuat dengan memperkenalkan kad pengenalan baharu yang ada ciri-ciri keselamatan terkini.

“Kad pengenalan yang sedia ada telah digunakan hampir 15 tahun dan mudah diceroboh,” katanya dalam satu kenyataan, hari ini.

Selain itu, kakitangan JPN juga perlu diberikan latihan etika untuk meningkatkan kesedaran mengenai tanggungjawab sebagai penjawat awam dan integriti dalam perkhidmatan.

Ini boleh dilakukan melalui kursus, bengkel dan program pembangunan profesional.

Pada masa sama, sistem pengurusan yang kukuh dan prosedur ketelusan yang jelas juga perlu dikuatkuasakan dalam JPN temrasuk pemeriksaan dalaman, audit dan penilaian prestasi bagi memastikan tindakan rasuah dan salah guna kuasa dapat dikesan dan diberikan tindakan segera.

Jais turut mencadangkan supaya mekanisme aduan dan perlindungan pelapor diwujudkan untuk kakitangan JPN serta orang awam melaporkan sebarang penyelewengan atau tindakan rasuah.

Jelasnya, perlindungan pelapor yang sewajarnya perlu diberikan untuk memastikan mereka yang melaporkan tidak terdedah kepada sebarang gangguan atau tindakan balas negatif.

“Hukuman yang tegas bagi kesalahan rasuah dan salah guna kuasa juga penting bagi memastikan keadilan dan pencegahan jenayah ini. Penegakan undang-undang haruslah telus, adil dan bebas daripada campur tangan politik.

“Selain itu, penting untuk membina budaya integriti yang kukuh dalam kalangan kakitangan JPN. Ini boleh dilakukan melalui kempen komunikasi, pendidikan moral dan etika serta contoh teladan daripada pengurusan dan pemimpin JPN.

“Langkah-langkah ini perlu dilaksanakan secara menyeluruh dan berterusan serta memerlukan sokongan dan komitmen daripada semua pihak yang terbabit dalam JPN untuk memastikan pencegahan rasuah dan salah guna kuasa menjadi keutamaan utama,” katanya.


Kerajaan diminta bentang agenda, rakyat mahu tahu perancangan masa depan

BANGI, 6 Zulhijjah 1441H, Isnin – Sesi Parlimen sepatutnya dijadikan medan perdebatan untuk memperjuangkan nasib rakyat serta hala tuju pembangunan negara, bukannya tempat bertelagah antara satu sama lain.

Bagaimanapun, suasana itu berlaku berpunca daripada perebutan kuasa yang sentiasa menjadi agenda utama parti-parti politik.

Ia sekali gus menyebabkan pemimpin tidak lagi memikirkan agenda rakyat, apatah lagi bersuara mengenai nasib mereka, kata Presiden Parti Barisan Jemaah Islamiyah Se-Malaysia (BERJASA), Datuk Dr Badhrulhisham Abd Aziz.

“Sama ada dalam Perikatan Nasional (PN) dan Pakatan Harapan (PH), keutamaan adalah untuk bermain politik dalam menentukan siapa yang berkuasa dan mendapat tempat.

“Seorang ahli politik veteran pernah memberitahu saya politik negara sekarang adalah ‘politik gila’, bukan politik dinamik,” katanya dalam kenyataan, hari ini.

Beliau kesal apabila pemimpin negara sibuk bertelagah mengenai pengaruh dan kuasa sesama mereka, sedangkan rakyat menderita dengan kenaikan kos sara hidup, hilang pekerjaan dan ancaman pandemik COVID-19.l

Lebih mengecewakan, beliau berkata, pertelagahan itu dibawa pula ke dalam sidang Dewan Rakyat, di mana sesinya banyak dihabiskan untuk bergaduh siapa yang paling berkuasa dan berjasa.

“Ungkit-mengungkit tentang jasa atau apa yang mereka lakukan, adalah seperti kebudak-budakan.

“Agenda besar perlu ada baik pada parti yang memerintah pada hari ini dan sekurang-kurangny di ‘complement’ melalui semak dan imbang parti pembangkang,” katanya.

Dr Badhrulhisham berkata, lebih baik juga jika parti pembangkang boleh mengemukakan idea-idea bernas untuk parti pemerintah berfikir dan melaksanakannya.

“Adalah membuang masa dan memualkan jika asyik ungkit-mengungkit dan mendabik dada mengatakan itu dan ini, adalah idea masing-masing seolah-olah menjadi ‘trademark’ atau ‘patent’ sendiri.

“Sepatutnya wakil-wakil rakyat ini memakai topi negarawan dan bukan haiwan politik,” katanya.

Serentak itu, BERJASA mencadangkan pemerintah membentangkan agenda besar mereka, terutama dalam merangka tamadun atau peradaban tersendiri.

“Sudah sampai masanya rakyat ingin melihat perancangan besar dan agenda untuk negara dari pemerintah. Apakah kita akan berada dalam keadan seperti ini selama-lamanya?

“Tiada gunanya kita berpaut pada sejarah lalu yang mana Malaysia pernah berada dalam keadaan ekonomi yang hebat, pemimpin rantau ASEAN, contoh negara Islam, tetapi rakyat menderita dan tidak merasai kemakmuran negara yang menjadi kecemburuan banyak warganegara luar.

“Negara kita kaya sumber alam dan asli serta negara yang terselamat dari pelbagai bencana besar seperti gempa bumi dan gunung berapi, serta rakyat berbilang kaum hidup harmoni,” katanya.


Kerajaan teliti rentas negeri sempena Aidilfitri

MUAR, 13 Syaaban 1442H, Sabtu – Kerajaan akan meneliti mengenai kebenaran pergerakan rentas negeri bersempena Aidilfitri yang akan disambut pada pertengahan Mei depan, kata Perdana Menteri Tan Sri Muhyiddin Yassin.

Pada masa sama, beliau turut membayangkan kemungkinan membenarkan solat sunat Aidilfitri serta aktiviti takbir raya dan kunjung-mengunjung ke rumah berdekatan selepas kerajaan sebelum ini memberikan kebenaran mengadakan solat sunat tarawih pada Ramadan kali ini.

“Lepas ini, besok (nanti) nak raya, mungkin boleh buat solat raya bersama-sama takbir dan sebagainya, atapun selepas itu boleh ziarah, kalau rumah sebelah bolehlah kot, tapi nak rentas negeri balik kampung, saya belum dapat nak bagi jawapan.

“Untuk itu, kita akan teliti… insya-Allah, nanti akan diumumkan pada masa yang sesuai,” katanya ketika berucap pada majlis Sarapan Pagi bersama masyarakat Felcra Bukit Kepong, di sini, hari ini. – Bernama


Pemain industri harap kuota jemaah haji Malaysia ditingkatkan

KUALA LUMPUR, 24 Syaaban 1443H, Ahad – Pemain industri pakej haji berharap kerajaan Arab Saudi dapat meningkatkan kuota untuk rakyat Malaysia mengerjakan ibadah haji di negara itu melebihi 32,000 jemaah sebelum ini.

Ketua Pegawai Eksekutif TH Travel & Services Sdn Bhd, Datuk Ahmad Ruzman Ahmad Razali berkata, ini kerana sejak 2019 tiada kemasukan jemaah haji dibenarkan ke Tanah Haram ekoran pandemik COVID-19.

“Tahun ini diharapkan ada dan disertai dengan penambahan kuota sedia ada (32,000). Itulah harapan semua orang. Pemain industri berkenaan pakej haji dan umrah terasa (impak) ketiadaan jemaah selama tiga tahun iaitu pada 2020, 2021 dan tahun ini.

“Jika sudah tiga tahun tertunggak yang melibatkan jumlah lebih kurang 90,000 jemaah dan jika kuota 32,000 seperti biasa (sebelum COVID-19) maka ramai lagi akan tertunda dan lambat untuk menyelesaikan tunggakan jemaah,” katanya kepada pemberita di sini hari ini.

Ahmad Ruzman berkata demikian pada sesi taklimat agensi pelancongan umrah dan haji negara oleh Kementerian Luar Arab Saudi di Malaysia di sini hari ini.

Taklimat tersebut melibatkan pengenalan aplikasi baharu yang akan dilancarkan esok bagi memudahkan proses jemaah umrah dan haji serta mempercepatkan operasi Imigresen Arab Saudi di Jeddah dan Madinah serta Kedutaan Arab Saudi di Malaysia.

Ahmad Ruzman berkata, Menteri di Jabatan Perdana Menteri (Hal Ehwal Agama) Senator Idris Ahmad kini sedang berada di Arab Saudi untuk lawatan kerja dan berharap dapat membawa pulang berita baik kepada jemaah negara.

Mengenai sesi taklimat melibatkan 106 agensi umrah dan haji Malaysia hari ini, Ahmad Ruzman berkata ia diadakan bagi memudah cara pengendalian jemaah yang akan berkunjung ke Arab Saudi untuk ibadat umrah atau haji.

Beliau berkata, dengan pengenalan aplikasi tersebut, syarikat yang terlibat dengan umrah dan haji akan dapat memanfaatkannya dan menambah baik pengendalian jemaah Malaysia sedia ada. – Bernama


Akta haram rokok, vape dibentang minggu depan

BANGI, 25 Zulhijjah 1443H, Isnin – Menteri Kesihatan, Khairy Jamaluddin akan membentangkan satu akta untuk mengharamkan rokok, vape dan semua alat merokok untuk golongan yang lahir selepas 2007 di Parlimen minggu depan.

Ia selari dengan matlamat Generasi Penamat atau Generational Endgame (GEG) untuk mewujudkan generasi baharu Malaysia yang bebas daripada perbuatan merokok pada masa akan datang.

“Bayangkan negara kita tanpa asap rokok, bayangkan satu hari nanti satu generasi tidak kenal apa itu rokok.

“Tidak mustahil untuk ini berlaku. Ini boleh jadi realiti kita dan negara kita,” katanya dalam video dimuat naik di Facebook Kementerian Kesihatan (KKM), hari ini.

Beliau berkata, semua pihak boleh memainkan peranan untuk akta itu diluluskan di Parlimen, selain menggalakkan suara orang ramai jika bersetuju dengan GEG.

“Jika anda mahukan anak-anak dan cucu-cucu kita bebas daripada asap rokok, speak about it. Tells your MP’s to support the law.

“Sokongan anda mampu melahirkan generasi yang lebih sihat. Selama seminggu ini saya akan keluarkan kandungan video setiap hari dengan fakta dan bukti bagi meyakinkan anda untuk menyokong GEG,” katanya.

Pada 17 Februari lalu, kerajaan dilapor akan memperkenalkan akta baharu bagi melarang aktiviti merokok dan pemilikan sebarang produk merokok termasuk vape terhadap generasi muda.

Pengenalan akta baharu itu dapat mengurangkan generasi akan datang terdedah terhadap rokok dan produk tembakau kerana pengambilannya adalah faktor utama menyebabkan kanser dan menyumbang 22 peratus kematian akibat kanser.


Terus mengganas! 36 rakyat Palestin cedera diserang Zionis

BAITULMAQDIS, 24 Syawal 1442H, Sabtu – Rejim pengganas Israel bertindak menyerang rakyat Palestin yang melakukan bantahan di Gunung Sobeih, di bandar Beita dekat Tebing Barat yang diduduki.

Bantahan yang disertai oleh kira-kira 113 penduduk Palestin itu berpunca daripada pembangunan penempatan haram Yahudi di Tebing Barat yang diduduki, serta beberapa keluarga Palestin bakal diusir dari kediaman mereka di Baitulmaqdis al-Quds.

Persatuan Bulan Sabit Merah Palestin berkata, seramai 16 orang cedera akibat ditembak dengan peluru hidup, manakala 20 lagi cedera ketika rejim pengganas Israel melepaskan peluru getah ke arah mereka.

Sementara itu, empat daripada rakyat Palestin yang menyertai bantahan itu cedera akibat dipukul rejim pengganas Israel.

Selain itu, 73 yang lain yang turut cedera telah sesak nafas akibat terhidu gas pemedih mata.

Sumber tempatan berkata, rejim pengganas Israel menggunakan dron bagi melepaskan gas pemedih mata ke arah rakyat Palestin.

Kira-kira 650,000 penduduk Yahudi tinggal di penempatan haram yang dibina di Tebing Barat dan Baitulmaqdis Timur yang diduduki sejak 1967, di mana kesemua penempatan itu melanggar undang-undang antarabangsa. – Agensi


Persefahaman UMNO-PAS: Terserah PAS untuk putuskan – Muhyiddin

MELAKA, 23 Rabiulawal 1443H, Sabtu – Perikatan Nasional (PN) menyerahkan kepada kebijaksanaan pimpinan PAS untuk membuat keputusan berhubung keputusan Majlis Tertinggi UMNO untuk meneruskan persefahaman dengan parti itu bagi Pilihan Raya Negeri (PRN) Melaka.

Pengerusi PN Tan Sri Muhyiddin Yassin berkata gabungan itu akan meneruskan strategi yang telah dibincangkan dan dirancang serta bersedia dengan untuk pertembungan tiga penjuru.

“UMNO di Perhimpunan Agung dia telah buat keputusan tak nak bekerjasama dengan Bersatu. Jadi kita tak akan tunggu dan teruskan persiapan kita untuk pilihan raya negeri ini.

“Sama ada tiga penjuru ke, empat penjuru ke, kerana bagi saya ini adalah cabaran dan kita berusaha untuk menawarkan pilihan yang terbaik untuk negeri Melaka,” katanya kepada pemberita selepas menghadiri majlis minum petang bersama profesional Melaka di sini hari ini.

Khamis lepas, UMNO memutuskan untuk meneruskan persefahaman dengan PAS bagi menghadapi Pilihan Raya Negeri (PRN) Melaka, 20 November ini.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal pada 16 November ini. – Bernama


Kedah syor PKPD di Mukim Telaga, Sungai

BANGI, 21 Muharram 1442H, Rabu – Kerajaan negeri Kedah akan mengesyorkan pelaksanaan Perintah Kawalan Pergerakan Diperketatkan (PKPD) Secara Pentadbiran di Mukim Sungai dan Telaga berikutan peningkatan kes jangkitan COVID-19.

Cadangan itu akan diusul pada Mesyuarat Khas Jawatankuasa Keselamatan Negeri COVID-19 membabitkan Majlis Keselamatan Negara (MKN), Jabatan Kesihatan Negeri (JKN) dan beberapa agensi lain, kata Menteri Besar, Muhammad Sanusi Md Nor.

Mengikut pengalaman, katanya, PKPD adalah kaedah paling berkesan seperti kes Kluster Sivagangga di Napoh dan Kluster Tawar di Amanjaya, Sungai Petani.

“Cuma pertimbangan perlu dibuat sama ada langkah itu akan memberi kesan terhadap sektor lain seperti ekonomi dan pendidikan.

“Kita bimbang kerana ia membabitkan petugas kesihatan yang menjadi barisan hadapan, kini ahli keluarga mereka pula terbabit.

“Rakyat sendiri berharap kerajaan negeri dapat ambil tindakan dan ini yang kita lakukan iaitu membuat syor dan menghantar segera kepada MKN,” katanya seperti dilapor media tempatan.

Bagaimanapun, Sanusi berkata, kerajaan negeri hanya boleh mengemukakan syor dan tiada kuasa untuk memberi kata putus, dan keputusan akan diumumkan oleh MKN peringkat Persekutuan.

“Saya faham rakyat bimbang dan mahu kerajaan laksana TEMCO, tapi itu bukan bidang kuasa kita untuk putuskan. Kita hanya syorkan sahaja kepada MKN Persekutuan dan akan ambil masa sedikit untuk mereka umumkan,” katanya.

Hari ini, Kedah mencatatkan 16 kes baharu dengan 13 kes daripada Kluster Sungai; satu kes daripada Kluster Tawar; satu kes daripada Kluster Telaga; dan satu kes saringan bergejala di Hospital Sultanah Bahiyah.


Imran Khan bebas tuduhan bunuh peguam

ISLAMABAD, 11 Safar 1445H, Isnin – Bekas Perdana Menteri Pakistan, Imran Khan dibebaskan daripada tuduhan membunuh seorang peguam di bandar selatan Quetta pada Jun lalu.

Imran telah didakwa bersubahat membunuh peguam Mahkamah Agung, Abdul Razzaq yang mati ditembak di bandar barat daya Quetta. Anak Abdul Razzaq menuduh Imran sebagai dalang pembunuhan bapanya.

Hari ini, Mahkamah Pakistan menolak tuduhan membunuh ke atas Imran tanpa menjelaskan lanjut mengenai keputusan itu.

“Segala puji bagi Tuhan,” kata Peguam Imran, Naeem Panjutha menerusi platform X, yang sebelum ini dikenali sebagai Twitter.

Imran, yang didakwa atas pertuduhan itu pada Jun, telah berdepan lebih 100 kes pendakwaan sejak disingkirkan dalam undi tidak percaya Parlimen pada April 2022, selepas berselisih dengan tentera berkuasa Pakistan.

Kekacauan politik telah membelenggu Pakistan ketika negara itu bergelut dengan salah satu krisis ekonomi yang paling teruk.

Pilihan raya umum dijangka berlangsung pada November, namun terdapat kemungkinan akan ditangguhkan sehingga sekurang-kurangnya awal tahun depan.

Imran tidak boleh bertanding dan telah dihalang daripada memegang jawatan politik selama lima tahun.

Mahkamah Tinggi di Islamabad juga menetapkan Isnin untuk keputusan ke atas rayuan yang difailkan Imran, bagi menggantung sabitannya membabitkan kes rasuah. – Agensi


PRK DUN Slim: SPR galak undi ikut masa dicadangkan

TANJUNG MALIM, 3 Muharram 1442H, Sabtu – Suruhanjaya Pilihan Raya (SPR) mengingatkan pengundi di Pilihan Raya Kecil (PRK) Dewan Undangan Negeri (DUN) Slim pada 29 Ogos ini supaya keluar mengundi mengikut masa yang digalakkan seperti tercatat pada kad pengundi masing-masing.

Setiausaha SPR Ikmalrudin Ishak berkata ia bagi mengelakkan pengundi berkumpul dalam jumlah yang ramai dan seterusnya memastikan penjarakan fizikal di pusat mengundi.

Beliau berkata pengundi yang telah menerima kad pengundi atau mengetahui maklumat pengundian tidak lagi perlu membuat semakan di barung semakan SPR, sebaliknya boleh terus ke saluran mengundi.

“Para pengundi yang tidak menerima kad pengundi boleh membuat semakan maklumat pengundian mereka lebih awal sebelum hari pengundian,” katanya dalam kenyataan, hari ini.

Menurutnya, semakan boleh dibuat melalui portal semakan pemilih iaitu https://pengundi.spr.gov.my ; Hotline SPR di talian 03-88927018; Aplikasi MySPR Semak atau SMS ke 15888 (taip SPR SEMAK NO.KAD PENGENALAN).

Ikmalrudin juga mengingatkan pengundi supaya membawa kad pengenalan dan kad pengundi atau catatan maklumat pengundian serta menunjukkannya kepada Kerani Pengundian Pertama (KP1) di saluran bagi membantu kelancaran proses pengundian.

Bagi pengundi yang baru membuat semakan, mereka disaran agar mencatat dan menyimpan maklumat seperti pusat mengundi, saluran mengundi dan nombor bilangan pemilih. – Bernama


Omicron masih varian membimbangkan: WHO

ISTANBUL, 20 Jamadilawal 1443H, Sabtu – Pertubuhan Kesihatan Sedunia (WHO) mengulangi amaran bahawa varian baharu COVID-19, Omicron merebak dengan ketara lebih cepat daripada varian Delta.

Menerusi kemas kini Agensi Pertubuhan Bangsa-Bangsa Bersatu (PBB) itu, bukti yang konsisten menunjukkan bahawa Omicron mempunyai kelebihan pertumbuhan yang besar berbanding Delta.

“Ia merebak dengan ketara lebih cepat daripada varian Delta di negara mempunyai transmisi komuniti yang didokumenkan.

“Anggaran kadar pertumbuhan di Afrika Selatan kini menurun, didorong sebahagian besarnya oleh kadar penurunan di wilayah Gauteng, termasuk di Johannesburg,” kata WHO.

Menurut WHO, data mengenai keterukan klinikal pesakit yang dijangkiti Omicron semakin meningkat namun masih terhad.

“Data awal dari Afrika Selatan, United Kingdom dan Denmark mencadangkan pengurangan risiko kemasukan hospital berbanding varian Delta.

“Bagaimanapun, lebih banyak data diperlukan untuk memahami bagaimana penanda aras klinikal – seperti penggunaan oksigen, pengudaraan mekanikal dan kematian – dikaitkan dengan Omicron,” katanya.

Pada 26 November, WHO menetapkan varian B.1.1.529 sebagai varian membimbangkan yang dinamakan sebagai Omicron.

“Omicron adalah varian yang sangat berbeza dengan bilangan mutasi yang tinggi, termasuk 26-32 mutasi dalam protein spike, beberapa daripadanya mungkin dikaitkan dengan potensi imun humoral dan kebolehtransmisi yang lebih tinggi,” menurut WHO.

Setakat 22 Disember, Omicron telah dikenal pasti di 110 negara. – Agensi


Selangor tampung subsidi beras import hingga akhir tahun

SHAH ALAM, 11 Rabiulawal 1445H, Rabu – Kerajaan negeri Selangor akan menampung subsidi pembelian beras import melalui Padiberas Nasional Bhd (BERNAS) sehingga akhir tahun ini bagi memastikan bekalan makanan ruji di negeri itu stabil.

Exco Infrastruktur dan Pertanian negeri, Izham Hashim berkata, beras import itu dibeli dengan harga RM17 bagi setiap lima kilogram (5kg), dan dijual semula kepada rakyat dengan harga RM13 di bawah program Jualan Ehsan Rakyat (JER).

“Baru-baru ini kita ada perbincangan dengan BERNAS, ia bawa masuk beras import tapi kita jual ikut harga beras putih tempatan (BPT), maknanya kita tampunglah (beri subsidi). Kita beli dengan harga RM17 setiap 5kg tapi kita jual RM13 kerana itu harga siling untuk BPT.

“Beras import ini kita bungkuskan semula untuk dijual di bawah program JER iaitu di empat cawangan Perbadanan Kemajuan Pertanian Selangor (PKPS) dan jualan bergerak lain sejak minggu lepas,” katanya kepada pemberita selepas program Sesi Pemukiman Banci Pertanian 2024 bersama agensi peringkat Selangor, di sini hari ini.

Katanya, walaupun Kementerian Pertanian dan Keterjaminan Makanan (KPKM) menjangkakan bekalan makanan ruji itu stabil dalam tempoh dua ke tiga minggu lagi, namun kerajaan negeri bersedia untuk menampung pembelian subsidi dalam tempoh itu bagi memastikan bekalan benar-benar mencukupi.

Mengenai Banci Pertanian 2024 yang akan dilaksanakan di Selangor bermula Julai hingga September tahun hadapan, Izham berkata sebanyak 60,000 responden terlibat membabitkan individu, syarikat, persatuan dan koperasi.

Katanya, banci itu bagi membolehkan kerajaan negeri mendapatkan data terkini dan komprehensif untuk membuat perancangan bagi pembangunan sektor pertanian memandangkan kali terakhir kajian dilaksanakan adalah pada 2005.- Bernama


Pulau Batu Puteh: Sultan Johor mahu penjelasan tindakan kerajaan Tun M dulu

JOHOR BAHRU, 7 Rabiulawal 1443H, Khamis – Sultan Johor, Sultan Ibrahim Sultan Iskandar mahu tindakan diambil ke atas pihak yang bertanggungjawab melakukan kecuaian dalam proses permohonan semakan dan pentafsiran Pedra Branca atau Pulau Batu Puteh.

Baginda mahukan penjelasan di sebalik tindakan kerajaan ketika pentadbiran Tun Dr Mahathir Mohamad pada 2018 untuk tidak meneruskan permohonan semakan ke atas penghakiman kes Pulau Batu Puteh di Mahkamah Keadilan Antarabangsa (ICJ).

“Tindakan sedemikian seolah-olah mengalah sebelum masuk gelanggang. Kenapa keputusan untuk tidak meneruskan permohonan itu diambil sedangkan kita telah menemui bukti baharu yang berpihak kepada kita? Ini yang menyebabkan saya cukup terkilan.

“Mengapa soal kedaulatan Johor seolah-olah tidak penting kepada kerajaan pada waktu itu? Adakah kita negeri anak tiri?

“Kalau tak suka Johor… Cuba kalau Malaysia kehilangan Pulau Langkawi kepada Thailand, bagaimana rasa orang Kedah agaknya,” titah baginda menerusi Royal Press Office hari ini.

Terdahulu, Menteri Besar Johor, Datuk Hasni Mohammad memaklumkan kerajaan negeri memberi jaminan akan bekerjasama dan membantu pasukan petugas khas Kerajaan Persekutuan dalam usaha mendapatakan pelbagai dokumen dan pandangan yang diperlukan melibatkan kes Pulau Batu Puteh.

Sabtu lalu, Kabinet bersetuju agar pasukan petugas khas diwujudkan bagi semakan semula undang-undang berkenaan isu Pulau Batu Puteh.

Perdana Menteri, Datuk Seri Ismail Sabri Yaakob berkata, pasukan petugas khas itu akan membuat kajian menyeluruh, meneliti dan mencadangkan pilihan yang bersesuaian, dengan mendapatkan pandangan daripada pakar undang-undang antarabangsa.


Parlimen Pakistan bahas usul undi tidak percaya terhadap PM

ISLAMABAD, 28 Syaaban 1443H, Khamis – Parlimen Pakistan hari ini akan memulakan perbahasan usul undi tidak percaya terhadap kepimpinan Perdana Menteri, Imran Khan – yang boleh menyebabkan kepada penyingkirannya.

Imran, 69, berdepan kritikan hebat terhadap prestasinya, termasuk pengurusan ekonomi yang dilanda inflasi tinggi dan defisit yang meningkat.

Beliau juga kehilangan majoriti di Parlimen pada Rabu, apabila sekutu utamanya menarik diri daripada gabungan.

“Perdana menteri sudah tiada lagi,” kata akhbar Dawn berbahasa Inggeris yang berpengaruh dalam editorial di muka depan laman webnya.

Parlimen akan memulakan perbahasan mengenai kepimpinan Khan pada jam 4 petang hari ini.

Undian mengenai usul itu mesti diadakan pada hari Isnin.

Pada Rabu, sekutu Parlimen utama Imran, Pergerakan Muttahida Qaumi (MQM), meninggalkan gabungan dan bertelagah dengan pembangkang yang berusaha untuk menggulingkannya.

Pemimpin pembangkang telah menggesa Imran meletak jawatan sejak sebelum kehilangan majoriti di Parlimen lagi, tetapi pembantunya berkata bahawa beliau tidak akan berhenti.

Pemecatan Imran dijangka menyebabkan satu lagi senario ketidakstabilan di negara itu, di mana tentera mempunyai rekod panjang campur tangan dalam politik dan tiada perdana menteri yang pernah menamatkan penggal lima tahun penuh.

Penganalisis politik berkata, Imran menikmati sokongan tentera apabila dia memenangi pilihan raya untuk menjadi perdana menteri pada 2018 tetapi dia kemudiannya kehilangan sokongan jeneral atas pelbagai perbalahan.

Imran bagaimanapun telah menafikan pernah mendapat sokongan tentera.

Sementara itu, pihak tentera yang telah memerintah Pakistan selama kira-kira separuh sejarahnya, menafikan penglibatan dalam politik awam. – Agensi


Hukum, fatwa tak boleh dikeluarkan secara sembrono

UMAT Islam dinasihatkan agar berhati-hati dalam mengambil dan beramal dengan satu-satu hukum pada sesuatu perkara. Hukum dan fatwa dalam Islam mesti keluar daripada individu yang berkelayakan dan mesti daripada kalangan mereka yang ahli dalam bidang ini.

Hukum dan fatwa tidak boleh dikeluarkan secara sembrono yang tidak diasaskan sama sekali kepada prinsip dan proses mengeluarkan hukum. Individu yang layak mengeluarkan hukum atau fatwa mesti mempunyai ilmu usul fiqh dan menguasai qawaed fiqhhiyyah yang kemas. Jika tidak, maka akan berlakulah seperti yang berlaku hari ini. Umat Islam jadi keliru dan kelam kabut.

Saya menasihatkan juga, dua individu yang terlibat iaitu Ustazah Siti Afifah dan suami supaya berhenti daripada perbuatan tersebut. Semakin hari semakin jauh lari menyimpang daripada perbahasan ilmu fiqh nampaknya.

Hukum yang keluar adalah sangat dangkal dan tidak melalui proses ilmu yang betul. Berhati-hatilah. Kerana ianya akan dipertanggungjawabkan di hadapan Allah.

Islam adalah agama unggul yang turun sebagai sumber ilmu dan iman. Agama ini terbina atas asas wahyu, ilmu dan rasional. Bukan atas asas ekstrem sempit.

Ustazah Siti Umi Kalsom binti Hussin
Timbalan Ketua Wanita BERJASA Malaysia


Polis nafi tak ambil tindakan atas premis judi di Sg Buloh

SUNGAI BULOH, 19 Zulhijjah 1441H, Ahad – Polis hari ini menafikan dakwaan seorang pengguna laman sosial kononnya tiada tindakan diambil terhadap premis perjudian di sekitar Bandar Baru Sungai Buloh di sini.

Ketua Polis Daerah Sungai Buloh Supt Shafa’aton Abu Bakar berkata berdasarkan statistik sehingga Julai tahun ini, polis telah melakukan 40 serbuan dan 132 tangkapan bagi kes perjudian di sekitar kawasan berkenaan.

Katanya, pada tahun lepas sahaja, polis melakukan 91 serbuan dan 107 tangkapan sekali gus membuktikan bahawa polis tidak pernah bersekongkol dalam aktiviti perjudian.

“Polis juga pernah melakukan serbuan dan tangkapan kes perjudian di lokasi-lokasi yang didedahkan oleh pengguna laman sosial itu pada tahun ini.

“Kali terakhir operasi adalah pada dua minggu lepas dan ini menunjukkan yang dakwaan pemilik akaun tersebut bahawa tiada tindakan diambil adalah satu fitnah dan tohmahan tidak berasas,“ katanya dalam sidang media di Ibu Pejabat Polis Daerah Sungai Buloh di sini, hari ini.

Semalam, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh di sini.

Shafa’aton berkata polis telah membuka kertas siasatan berhubung dakwaan itu dan akan memanggil pengguna laman sosial berkenaan untuk memberikan keterangan.

“Polis telah membuka kertas siasatan mengikut Seksyen 500 dan Seksyen 504 Kanun Keseksaan serta Seksyen 233 Akta Komunikasi dan Multimedia 1998.

“Pemilik akaun ini telah dikenalpasti dan polis juga menerima laporan daripada pihak Majlis Bandaraya Shah Alam (MBSA) berhubung rakaman video itu,” katanya.

Dalam pada itu, Shafa’aton berkata polis melakukan enam serbuan di sekitar Bandar Baru Sungai Buloh semalam dan menahan dua lelaki warga Bangladesh kerana terlibat kegiatan perjudian.

“Terdapat beberapa premis yang diserbu berkunci dan dipercayai telah lama tidak beroperasi. Orang ramai yang mempunyai maklumat berhubung kegiatan perjudian atau penyeludupan diminta untuk terus menyalurkannya kepada pihak polis,” katanya.

Beliau berkata polis bekerjasama dengan pelbagai agensi seperti Jabatan Kastam Diraja Malaysia, Jabatan Imigresen dan lain-lain dalam menangani isu perjudian atau penyeludupan rokok di daerah ini. – Bernama


‘Saya bayar RM19 juta untuk hentikan siasatan terhadap Lim’: Saksi

KUALA LUMPUR, 7 Muharam 1444H, Jumaat – Seorang saksi utama kes perbicaraan Lim Guang Eng hari ini memberitahu Mahkamah Seksyen bahawa beliau membayar RM19 juta kepada orang tengah yang didakwa rapat dengan bekas Perdana Menteri Datuk Seri Najib Tun Razak, bagi menghentikan siasatan rasuah oleh Suruhanjaya Pencegahan Rasuah Malaysia (SPRM) terhadap Ahli Parlimen Bagan.

Pengarah Consortium Zenith Construction Sdn Bhd (CZCSB) Datuk Zarul Ahmad Mohd Zulkifli, 62, berkata beliau lakukannya disebabkan beliau tidak mahu ‘bersikap tidak mengenang budi’ kerana Lim yang ketika itu Ketua Menteri Pulau Pinang, telah memberikannya projek terowong bawah laut Pulau Pinang bernilai RM6.34 billion.

Ketika pemeriksaan balas Gobind Singh Deo selaku peguam bela Lim, Zarul juga mengakui yang beliau sanggup melindungi Lim sehingga memberi rasuah kepada Najib, bagi menghentikan siasatan terhadap Lim atas projek terowong bawah laut Pulau Pinang yang kontroversi.

Saksi pendawaan ke-23 itu berkata beliau membuat bayaran RM19 juta menerusi seorang ahli perniagaan dikenali sebagai G. Gnanaraja yang didakwa dekat dengan Najib, bagi menghentikan siasatan rasuah tersebut terhadap Lim, berkaitan projek tersebut.

Menjawab soalan seterusnya yang ditanya oleh peguam itu, Zarul bagaimanapun berkata beliau tidak pasti sama ada duit itu benar-benar sampai kepada Najib atau tidak.

Gobind: Najib adalah perdana menteri dan ketua Barisan Nasional (BN) pada 2017. BN merupakan parti pembangkang untuk kerajaan negeri Pulau Pinang.

Zarul: Ya.

Gobind: Jadi kamu pergi dan bayar ketua mereka (BN) untuk lindungi Lim?

Zarul: Ya.

Bagaimanapun Gobind mempertikaikan bahawa perkara itu adalah mustahil dan tidak masuk akal untuk Zarul membayar Najib demi melindungi Lim, kerana menurut peguam itu, jika beliau (Zarul) mahu melindungi Lim, saksi itu tidak akan membayar Najib, kerana Najib adalah musuh politiknya.

Zarul kemudiannya mengatakan bahawa ia adalah logik kepadanya, kerana pada masa itu beliau terdesak untuk memastikan Lim dilindungi dan kerajaan BN tidak akan buat apa-apa kepada Lim.

Gobind juga mencadangkan bahawa Zarul juga bersedia untuk berbohong dalam usaha menyelamatkan dirinya daripada diambil tindakan undang-undang ketika membuat kenyataan media pada 2018, yang beliau berkata tidak terdapat sebarang elemen rasuah dalam projek terowong bawah tanah itu, kerana ia dibuat secara sah.

Gobind: Bukti anda di mahkamah semalam bahawa anda telah berbohong pada sidang media, dalam usaha melindungi Lim adalah tidak benar.

Zarul: Anda perlu melihat kepada keseluruhan konteks. Saya telah diminta untuk membuat keseluruhan kenyataan.

Gobind: Jadi saya katakan, anda tentunya bersedia untuk berbohong untuk menyelamatkan diri.

Zarul: Saya tidak setuju.

Lim, 61, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702.

Lim didakwa melakukan kesalahan itu di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek tersebut.

Perbuatan itu didakwa dilakukan berhampiran The Garden Hotels, Lingkaran Syed Putra, Mid Valley City di sini pada Mac 2011.

Lim, juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu. – Bernama


Lihat realiti, bertanggungjawablah jika berhasrat jatuhkan kerajaan

BANGI, 29 Rabiulakhir 1442H, Selasa – Mana-mana pihak yang berhasrat menjatuhkan kerajaan digesa mengambil langkah yang lebih bertanggungjawab, supaya rakyat dan negara tidak diheret dalam kecelaruan politik.

Felo Penyelidik (Undang-Undang dan Perlembagaan) Universiti Teknologi Malaysia (UTM), Dr Muhammad Fathi Yusof tidak menafikan Ahli-Ahli Parlimen berhak menjatuhkan kerajaan melalui undi tidak percaya, termasuklah dengan cara menolak Belanjawan 2021.

Bagaimanapun, katanya, berdasarkan realiti semasa khususnya COVID-19 dan ketiadaan calon jelas yang mendapat sokongan majoriti, maka hak itu tidak boleh sewenang-wenangnya digunakan.

Ini kerana, situasi yang berlaku akibat daripada kejatuhan kerajaan perlu difikirkan sedalamnya, kata Dr Muhammad Fathi.

“Bila Perdana Menteri hilang kepercayaan, maka seorang Ahli Dewan Rakyat lain perlu dipilih untuk menjadi Perdana Menteri baharu. Pemilihan adalah atas budi bicara Yang di-Pertuan Agong.

“Ada empat tokoh yang kelihatan berkemungkinan akan dicalonkan iaitu Datuk Seri Anwar Ibrahim, Datuk Seri Shafie Apdal, Tun Dr Mahathir Mohamada dan Tengku Razaleigh Hamzah,” katanya dalam kenyataan di Facebook.

Dr Muhammad Fathi berkata, setakat ini tiada petanda jelas mana-mana daripada mereka akan mendapat sokongan majoriti.

Katanya, jika Perdana Menteri sekarang dijatuhkan, tidak mustahil ada parti yang mengambil sikap berkecuali dan enggan menyokong mana-mana tokoh yang dicalonkan.

“Jika tiada tokoh yang melepasi majoriti mudah, maka pilihan lain ialah pembubaran Parlimen dan seterusnya dalam masa 60 hari pilihan raya umum perlu diadakan.

“Soalnya adakah rakyat dan negara telah bersedia melalui PRU ke-15 dalam tempoh wabak yang belum reda ini?,” soalnya.

Justeru, beliau menggesa pihak yang berhasrat menjatuhkan kerajaan supaya bertanggungjawab supaya tidak memburukkan lagi keadaan ekonomi dan wabak pandemik.

“Perlu diingat juga bahawa Yang di-Pertuan Agong telah memberikan nasihat yang jelas agar ahli politik menghentikan segera segala politiking dan tidak mengganggu-gugat kestabilan kerajaan.

“Sama-sama kita doakan agar para pemimpin politik kita sentiasa dikurniakan hidayah dan taufik bagi membuat keputusan terbaik demi kebaikan rakyat dan negara,” katanya.


Arab Saudi iktiraf TH sebagai pembimbing haji terbaik dunia

BANGI, 18 Jamadilakhir 1444H, Rabu – Lembaga Tabung Haji (TH) diberi pengiktirafan sebagai pembimbing haji terbaik oleh kerajaan Arab Saudi apabila meraih Anugerah Labaittom bagi kategori Perkhidmatan Bimbingan Haji Terbaik Dunia Islam.

Anugerah berkenaan diberikan pada Persidangan Perkhidmatan Haji dan Umrah 2023 yang diadakan di Jeddah, Arab Saudi dengan penyertaan 56 negara seluruh dunia.

TH dalam kenyataan memaklumkan, Menteri Haji dan Umrah Arab Saudi, Dr Tawfiq Fawzan Al-Rabiah menyampaikan anugerah berkenaan kepada Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar.

“Keupayaan membimbing jemaah haji Malaysia agar mempunyai pengetahuan yang baik dalam ibadah haji sentiasa mendapat pujian dan diiktiraf pelbagai pihak terutama Kerajaan Arab Saudi.

“Anugerah yang diterima itu merupakan hadiah paling bermakna buat TH yang meraikan ulang tahun ke-60 tahun ini,” katanya dalam kenyataan, hari ini.

Mengulas lanjut, Dr Mohd Na’im berkata, anugerah tersebut juga merupakan pengiktirafan buat negara kerana berjaya melahirkan sebuah institusi unik yang kini menjadi contoh kepada negara Islam yang lain.

“Malaysia telah mendapat pengiktirafan antarabangsa atas usaha memberi bimbingan ibadah haji dan program kesedaran dalam aspek menjaga kesihatan kendiri, peradaban serta kepentingan kebersihan persekitaran,” katanya.

Beliau berkata, setiap tahun, TH menganjurkan kursus-kursus haji secara fizikal dan dalam talian di samping menyediakan pembimbing ibadah haji untuk sesi bimbingan di Tanah Suci semasa jemaah mengerjakan ibadah haji.

“Secara keseluruhan, TH menyediakan lebih 500 Pengkursus Haji Tanah Air (Pekta) dan Pembimbing Ibadat Haji Tanah Suci (Pihtas) untuk membantu jemaah. Antara kursus-kursus yang dianjurkan adalah kursus asas haji; kursus intensif haji; kursus perdana haji dan kursus khas haji.

“Selain itu TH juga menganjurkan Muzakarah Haji setiap tahun selepas selesai musim haji bagi meningkatkan lagi keberkesanan bimbingan termasuk menambah baik modul kursus haji serta penerbitan yang dihasilkan demi kepentingan umat Islam semasa melaksanakan ibadah di Tanah Suci,” katanya.


Korban bangunan runtuh di Iran cecah 22 orang

TEHRAN, 27 Syawal 1443H, Sabtu – Angka kematian insiden bangunan runtuh di wilayah Khuzestan di barat daya Iran meningkat kepada 22 orang setakat semalam, sementara 48 lagi dapat diselamatkan.

Gabenor bandar Abadan, Ihsan Abbasipur berkata, jumlah mangsa cedera akibat runtuhan bangunan pusat perniagaan 10 tingkat yang sedang diselenggara itu mencecah 37 orang.

Usaha sedang dijalankan untuk menyelamatkan mereka masih terperangkap di bawah bangunan yang runtuh pada Isnin lalu, menurut Bulan Sabit Merah tempatan.

Lebih 150 orang dikatakan berada dalam bangunan komersial Metro Pol di Jalan Amiri yang sibuk ketika runtuh.

Pengerusi Organisasi Pengurusan Krisis, Mohammad Hassan Nami berkata, mereka telah menutup sementara semua bangunan berdekatan yang berisiko runtuh, manakala pasukan penyelamat cuba memasuki ruang bawah tanah melalui terowong yang digali di sekitar bangunan runtuh.

Pada masa sama, pejabat pendakwa raya wilayah turut menahan 11 individu bagi menyiasat punca runtuhan berkenaan. – Agensi


PRN Johor: ‘Persengketaan’ boleh jadi halangan parti besar terus dominan

Oleh Siti Hafidah Abd Ghaffar

BANGI, 20 Jamadilakhir 1443H, Ahad – Tidak dapat dinafikan, kelebihan majoriti tipis di blok kerajaan negeri sebelum ini mampu memberikan impak kepada kestabilan politik Johor.

Untuk rekod, terdapat 56 kerusi di Dewan Undangan Negeri (DUN) Johor dengan agihan terkininya adalah UMNO dan DAP masing-masing 14 kerusi, Bersatu (11), MIC (dua), PAS (satu), manakala PAN (enam) dan PKR (tujuh).

Kerajaan Johor memiliki majoriti tipis dengan 28 kerusi berbanding 27 kerusi di blok pembangkang, berikutan kematian Ahli Dewan Undangan Negeri (ADUN) Kempas, Datuk Osman Sapian pada 21 Disember lalu.

Susulan tidak mahu kerajaan negeri terus bergerak atas ihsan pembangkang, Menteri Besar Johor, Datuk Hasni Mohammad menghadap Sultan Johor, Sultan Ibrahim Iskandar bagi memohon perkenan membubarkan DUN.

Semalam, Sultan Ibrahim berkenan menandatangani watikah pembubaran DUN untuk memberi laluan kepada PRN.

Perkara itu menyaksikan Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Ta’zim termansuh telah pada 22 Januari 2022.

Mengulas perkara itu, penganalisis politik, Dr Syed Agil Syed Alsagoff berpendapat, Barisan Nasional (BN) boleh menerajui PRN Johor asalkan parti itu benar-benar menghayati falsafah perjuangan politik dan mengetepikan persengketaan sesama parti.

Baginya, perkara yang paling mustahak adalah parti itu dapat menterjemahkan manifesto PRN nanti dengan menumpukan kepada kebajikan rakyat Johor.

“Saya percaya BN boleh merampas kembali kerusi di Johor sekiranya parti itu tidak berdepan dengan pelbagai isu semasa dan politik seperti yang berlaku dalam PRU lepas,” katanya ketika dihubungi Ismaweb.net, hari ini.

Ditanya mengenai penyatuan parti-parti Melayu dalam PRN kali ini, Syed Agil yakin ia dapat meningkatkan kepercayaan dan keyakinan rakyat terhadap imej dan reputasi senario politik di Johor.

“Namun suatu yang menarik pada PRN kali ini ialah kemunculan parti MUDA – Ikatan Demokratik Malaysia – yang akan memberikan alternatif kepada pengundi-pengundi muda untuk memilih dan mengundi calon-calon dari kalangan generasi muda yang akan bertanding di atas tiket parti itu.

“Ini merupakan satu cabaran buat semua parti-parti yang bertanding dalam PRN itu nanti,” katanya.


8 tawaran calon Pejuang untuk penduduk Alor Gajah

ALOR GAJAH, 19 Rabiulakhir 1444H, Selasa – Muhammad Nazriq Abdul Rahman mengemukakan lapan tawaran untuk rakyat Alor Gajah sekiranya menang di kerusi Parlimen itu pada Pilihan Raya Umum ke-15 (PRU15).

Tawaran yang dikemukakan calon Pejuang itu antaranya mempertingkatkan rangkaian internet; membina ‘one stop centre’ belia; menyelesaikan masalah banjir; membangunkan hab pertanian dan penternakan negara serta bandar baharu Alor Gajah.

Turut ditawarkan bantuan untuk suri rumah dan ibu tunggal; menyediakan infrastruktur kepada para penghantar makanan dan memperkasa usaha industri kecil dan sederhana (IKS), penjaja serta peniaga kecil.

Muhammad Nazriq menegaskan, cadangan itu bukan sesuatu yang luar biasa tetapi logik dan mampu dilaksanakan.

“Ini adalah kepimpinan baharu di Malaysia dan Melaka yang menegakkan sesuatu boleh dicapai dan dibuat. Kita tidak cakap perkara yang luar biasa sangat.

“Oleh itu saya menyeru kepada warga Alor Gajah khususnya di Gadek undi saya. Jangan takut,” katanya pada Ceramah Kelompok: Gadekku Unggul di Bilik Gerakan Gadek di sini, malam ini.

Pada masa sama, beliau juga meminta rakyat memberi peluang kepada Pejuang dan Gerakan Tanah Air (GTA) Alor Gajah untuk berkhidmat dan melupakan calon yang tidak menunjukkan pretasi memberangsangkan.

“Kita ‘humban’ saja mereka yang tidak ‘perform’,” katanya tanpa menyebut mana-mana pihak.

Parlimen Alor Gajah menyaksikan pertembungan empat penjuru pada PRU15 kali ini.

Empat calon yang bertanding adalah Shahril Sufian Hamdan dari Barisan Nasional (BN); Muhammad Nazriq Abdul Rahman dari Pejuang; Adly Zahari yang mewakili Pakatan Harapan (PH) dan Datuk Seri Mohd Redzuan Yusof dari Perikatan Nasional (PN).


Erdogan, Putin bincang isu Karabakh, Syria

ANKARA, 25 Rabiulawal 1442H, Rabu – Presiden Turki Recep Tayyip Erdogan pada Selasa berbincang dengan rakan sejawatannya dari Rusia Vladimir Putin mengenai hubungan dua hala dan perkembangan serantau termasuk isu Karabakh dan Syria.

Menurut kenyataan Presiden Turki, dalam perbincangan menerusi telefon itu Erdogan berkata langkah yang diambil Rusia dalam menangani isu Nagorno-Karabakh sememangnya tepat, lapor Agensi Anadolu.

Tambah Erdogan “paling penting pada saat ini ialah Armenia mesti mematuhi gencatan senjata dan komitmen yang terkandung dalam kesepakatan bersama” yang ditandatangani Azerbaijan dan Armenia itu.

Turki bersama Rusia “akan memantau dan mengawasi aktiviti” berkaitan gencatan senjata melalui Pusat Bersama yang akan diwujudkan di wilayah yang dibebaskan dari penjajahan Armenia. Lokasi pusat itu akan ditentukan Azerbaijan.

Putin pada Selasa mengumumkan dua bekas republik Soviet itu telah menandatangani perjanjian untuk mengakhiri konflik di Nagorno-Karabakh.

Presiden Azerbaijan Ilham Aliyev menyambut baik kesepakatan itu dan anggap ia satu kemenangan kepada negaranya.

Kepimpinan Turki juga menyambut baik gencatan senjata itu, dan menyifatkan sebagai “kemenangan besar” Azerbaijan.

Hubungan Azerbaijan dan Armenia sudah tegang sejak 1991, menyaksikan pertempuran baharu meletus pada 27 September. – Bernama


KPM rangka pelan pemulihan pelajar keciciran

NIBONG TEBAL, 15 Jamadilakhir 1444H, Ahad – Kementerian Pendidikan (KPM) sedang merangka satu pelan pemulihan untuk membimbing pelajar sekolah yang tercicir dalam sistem pendidikan nasional, kata menterinya Fadhlina Sidek.

Menurut beliau, setakat ini KPM belum mempunyai data lengkap mengenai jumlah pelajar terlibat dan sedang mengumpul data serta maklumat daripada pertubuhan-pertubuhan bukan kerajaan (NGO) termasuk memproses input kajian yang dijalankan berhubung isu berkenaan.

“Memang dalam perhatian kita untuk dapatkan maklum balas daripada semua pihak termasuk NGO, kalau mereka ada maklumat termasuk dakwaan yang 100,000 pelajar keciciran itu, saya minta mereka datang kepada KPM bawa bersama data tersebut untuk buat intervensi bersama-sama,” katanya kepada pemberita di sini hari ini

Terdahulu, beliau mengadakan tinjauan di gelanggang bola keranjang Bukit Panchor, di sini iaitu lokasi Pasar Percuma 2023 Parlimen Nibong Tebal.

Fadhlina yang juga Ahli Parlimen Nibong Tebal berkata demikian sebagai mengulas saranan sebuah NGO agar KPM merangka satu pelan pemulihan untuk membimbing pelajar sekolah yang tercicir dalam sistem pendidikan nasional.

Ketua Pegawai Eksekutif Untuk Malaysia, Zul Fikri Zamir dilaporkan berkata, kajian di lapangan mendapati hampir 100,000 pelajar dianggap tercicir daripada sistem pendidikan dan ia realiti yang amat membimbangkan.

Mengulas lanjut, Fadhlina berkata, pihaknya sentiasa memandang serius isu keciciran pelajar itu malah KPM sejak dari awal lagi, menerusi tujuh teras yang dibentangkan sebelum ini, antara lain ialah menangani isu keciciran pelajar.

“Saya harap NGO itu (Untuk Malaysia) dapat datang ke KPM untuk bersama-sama berbincang kerana kita juga nak lihat program-program (berkaitan isu keciciran pelajar) yang telah dijalankan  sama ada efektif atau tidak,” katanya.-  Bernama


Tolak pemimpin persoal larangan jual alkohol

Oleh: Zuhayati Yazid

BANGI, 20 Jamadilawal 1443H, Sabtu – Langkah larangan penjualan minuman keras yang diambil oleh kerajaan negeri Melaka ke atas Ayer Keroh Country Club (AKCC) sememangnya wajar.

Ianya selari dengan Perlembagaan Persekutuan, selain demi menghormati status Malaysia sebagai sebuah negara Islam.

Oleh yang demikian, Presiden BERJASA, Ustaz Zamani Ibrahim menegaskan,
tiada alasan untuk pihak lain mempertikai keputusan berkenaan yang disifatkan sebagai sempurna dan perlu dicontohi negeri-negeri lain.

Selain itu, katanya lagi, langkah berkenaan juga tepat pada waktunya kerana tiada agama yang mengiktiraf pengambilan minuman yang boleh membawa kemudaratan.

“Sebaliknya pengambilan minuman keras itu adalah amalan negatif yang boleh merosakkan diri selain menjatuhkan kehormatan manusia itu sendiri.

“Tiada kajian akademik yang menunjukkan dengan penjualan arak sebagai lambang kepada kemajuan, kebahagiaan individu tetapi lebih banyak membawa kemudaratan diri dan penyakit sosial,” katanya ketika dihubungi Ismaweb.net, hari ini.

Ustaz Zamani menjelaskan, pengambilan minuman keras adalah budaya Barat yang tidak membawa manfaat.

“Buat apa kita agungkan budaya Barat sebaliknya tonjolkan budaya ketimuran yang jauh lebih baik dan bersesuaian dengan budaya kita sendiri,” katanya lagi.

Dalam masa sama, beliau berpandangan pemimpin yang mempersoalkan isu penjualan minuman keras perlu ditolak oleh rakyat.

“Jika Perlembagaan negara pun mereka tidak boleh patuh, apa guna jadi pemimpin kerana tidak memberi contoh yang baik kepada rakyat.

“Kita sebagai rakyat perlu gunakan kuasa kita, menilai semula dan tidak boleh golongan itu diangkat sebagai pemimpin yang boleh membela kita,” tegas beliau.

Sebelum ini, Ahli Dewan Undangan Negeri (ADUN) Ayer Keroh, Kerk Chee Yee menggesa kerajaan Melaka menjelaskan sebab AKCC diarahkan berhenti menjual minuman beralkohol dalam premis itu.

Menurut Ahli Parlimen DAP itu, kegagalan menjelaskan sebab larangan itu boleh menjejaskan imej Melaka sebagai destinasi pelancongan.


Isu guru tular: PM harap keputusan menang-menang dicapai

BERA, 19 Rabiulawal 1444H, Ahad – Perdana Menteri Datuk Seri Ismail Sabri Yaakob berharap situasi menang-menang dapat dicapai dalam isu melibatkan guru Mohd Fadli Mohamed Salleh dengan Kementerian Pendidikan, yang tular di media sosial Facebook sejak semalam.

Beliau berkata dimaklumkan mengenai kejadian itu pada pagi tadi dan telah berhubung dengan Ketua Pengarah Pendidikan Datuk Pkhairuddin Ghazali pada petang ini, bagi mendapatkan penjelasan berhubung kejadian tersebut.

Jawatankuasa disiplin kementerian juga, menurut Ismail Sabri akan bersidang esok, berhubung isu tersebut, yang akan dipengerusikan oleh Ketua Setiausaha Kementerian Pendidikan Datuk Yusran Shah Mohd Yusof.

“Surat tunjuk sebab adalah perkara biasa dalam jabatan kerajaan, namun saya berharap keputusan positif akan dicapai pada mesyuarat esok. Insya-Allah apa yang digambarkan dalam surat itu atau di media sosial seperti akan dipecat, diturunkan pangkat dan sebagainya tidak akan berlaku.

Pihak kementerian tidak boleh melepaskan kakitangan yang mengeluarkan komen (di media sosial) namun dalam masa sama, hukuman yang terlalu keras kepada pegawai dan kakitangan juga tidak wajar, selain pegawai dan kakitangan juga perlu menghormati kementerian,” katanya.

Ismail Sabri berkata demikian kepada pemberita selepas menghadiri Program Moh Ngeteh Bersama Masyarakat India Parlimen Bera di Dewan Kompleks UMNO Bera di sini hari ini.

Beliau juga berpandangan kementerian dalam menjaga integriti mereka, juga perlu mendengar pandangan bukan hanya daripada guru, tetapi juga masyarakat dan berdasarkan reaksi yang diterima selepas isu tersebut tular, ramai yang memberikan maklum balas negatif.

Semalam, Mohd Fadli guru Matematik di sebuah sekolah rendah di Gombak menerusi Facebooknya mendakwa beliau akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai.

Beliau turut menyatakan bilangan murid di dalam kelas terlalu ramai selain subjek pembelajaran yang banyak serta isu beg berat yang katanya boleh memudaratkan kesihatan murid.

Bagaimanapun menurut surat yang dimuat naik guru berkenaan, Mohd Fadli diberikan tempoh 21 hari daripada tarikh penerimaan surat itu untuk mengemukakan representasi kepada Pengerusi Lembaga Tatatertib Perkhidmatan Pendidikan untuk membela diri.

Hari ini, Menteri Kanan Pendidikan Datuk Dr Radzi Jidin dilaporkan menyatakan kesediaan untuk berjumpa guru tersebut menerusi hantaran di akaun Facebook beliau. Mohd Fadli juga menerusi status terbarunya di akaun media sosial menyatakan akan berjumpa Radzi pada suatu hari nanti. – Bernama


Banjir besar di Brazil ragut 35 nyawa

BRASILIA, 28 Syawal 1443H, Ahad – Sekurang-kurangnya 35 orang maut akibat hujan lebat di timur laut Brazil dalam kejadian banjir besar keempat di negara Amerika Selatan itu bagi tempoh lima bulan.

Di Pernambuco, sekurang-kurangnya 33 orang maut setakat petang Sabtu –  berlakunya tanah runtuh yang memusnahkan kawasan kejiranan di lereng bukit, menurut akaun Twitter rasmi negeri itu.

765 orang lagi terpaksa meninggalkan rumah mereka buat sementara waktu, menurut kerajaan negeri.

Pihak berkuasa di negeri jiran, Alagoas telah mencatatkan dua kematian, menurut perkhidmatan kecemasan persekutuan Brazil.

Pada penghujung Disember dan awal Januari, berpuluh- puluh terbunuh dan puluhan ribu yang lain kehilangan tempat tinggal apabila hujan melanda negeri Bahia, yang juga terletak di timur laut Brazil.

Sekurang-kurangnya 18 maut dalam banjir di negeri tenggara Sao Paulo pada Januari lalu.

Pada bulan Februari, hujan lebat di pergunungan negeri Rio de Janeiro membunuh lebih 230 orang.

Kebanyakan kawasan bandar di Brazil, terutama di kawasan kejiranan Recife, ia dibina di lokasi yang terdedah kepada tanah dan banjir lumpur.

Presiden Brazil, Jair Bolsonaro sedang menyusun pasukan petugas persekutuan untuk dihantar ke Pernambuco, menurut media tempatan. – Agensi


Bumi berputar pantas

1. PERKEMBANGAN teknologi yang berkembang amat pantas sangat menakutkan kerana manusia mencipta sesuatu yang mereka sendiri tidak tahu akibatnya.

2. Sebagai contoh mudah, kuasa komputer memproses data telah meningkat secara exponential sejak 50 tahun lepas dan corak ini pasti akan berterusan.

3. Pakar teknologi menjangkakan pada tahun 2050, hanya AS$1,000 diperlukan untuk membeli komputer yang memiliki kapasiti memproses data yang lebih pantas dan hebat berbanding jumlah kapasiti semua otak manusia di atas muka bumi

4. Hanya 30 tahun dahulu, 5,000 buah komputer meja (desktop) diperlukan untuk menyamai kuasa pemprosesan iPad Air. Hari ini, kuasa pemprosesan yang dimiliki oleh telefon pintar di tangan kita sebenarnya lebih hebat dari sistem Apollo Guidance Computer yang telah berjaya menghantar manusia pertama ke bulan pada tahun 1969.

5. Kapasiti yang tinggi ditambah dengan teknologi Artificial Intelligence (AI) membolehkan komputer mengalahkan juara dunia dalam permainan catur (Deep Blue), permainan Go (AlphaGoZero) dan kuiz Jeopardy (Watson).

6. Setelah tiada manusia yang mampu mengalahkan komputer-komputer ini, mereka terus bertanding dengan ‘diri sendiri’ dan meningkatkan kemahiran bermain jauh melangkaui apa yang mampu dibayang oleh imaginasi kita.

7. Lebih menakutkan, kemajuan teknologi yang lebih berkuasa boleh muncul dalam bentuk baharu yang amat tidak dijangka. Jika ditanya apa yang masa depan akan janjikan, anda mungkin akan terfikirkan komputer dan data komunikasi yang semakin pantas.

8. Jangkaan anda mungkin meleset. Sama seperti suatu ketika dulu ketika manusia menjangkakan teknologi pengangkutan menggunakan kereta kuda akan berkembang menjadi lebih kuat dan laju. Ford akhirnya mencipta sesuatu di luar imaginasi manusia, iaitu kereta!

Ir. Ts. Lukman Al Hakim


Sindiket lombong Bitcoin guna elektrik curi tumpas

BANGI, 7 Rejab 1442H, Jumaat – Enam premis kedai di Bandar Sri Permaisuri, Cheras yang dijadikan pusat melombong wang kripto Bitcoin menggunakan elektrik curi, diserbu polis kelmarin.

Ketua Polis Kuala Lumpur, Datuk Saiful Azly Kamaruddin berkata, premis berkenaan diserbu sepasukan anggota Jabatan Siasatan Jenayah (JSJ) Kuala Lumpur kira-kira jam 12 tengah hari.

Menerusi dua serbuan berasingan itu, polis turut menahan empat suspek terdiri daripada dua lelaki warga asing dan dua lelaki tempatan. Semua yang ditahan berusia 31 hingga 45 tahun.

Dua suspek iaitu lelaki warga India dan Myanmar ditahan dalam serbuan pertama di sebuah premis kedai di Bandar Sri Permaisuri.

“Hasil soal siasat ke atas mereka membawa kepada serbuan kedua ke atas lima lagi premis perniagaan di kawasan berhampiran dan berjaya menahan dua lelaki tempatan yang juga pengusaha perlombongan Bitcoin.

“Ketika serbuan dilakukan, dua suspek dilihat sedang cuba mengeluarkan beberapa peralatan daripada sebuah premis yang diserbu,” katanya seperti dilapor media tempatan, hari ini.

Serbuan dilakukan bersama petugas Tenaga Nasional Berhad (TNB) selepas syarikat itu mengalami kerugian RM3 juta akibat kegiatan curi elektrik daripada perlombongan Bitcoin sejak dua tahun lalu.

Saiful berkata, dengan tangkapan itu, pihaknya berjaya menumpaskan sindiket mencuri elektrik bagi kegiatan Bitcoin di ibu negara.

“Kes disiasat mengikut Seksyen379/427 Kanun Keseksaan dan Seksyen 37(1) Akta Bekalan Elektrik 1990,” katanya.


Lawatan Ahli Parlimen Israel cetus ketegangan di Sheikh Jarrah

BAITULMAQDIS, 12 Rejab 1443H, Isnin – Polis Israel bertempur dengan penduduk Palestin di kawasan kejiranan Sheikh Jarrah di Baitulmaqdis Timur semalam, ketika lawatan Ahli Parlimen berhaluan kanan Israel yang mencetuskan ketegangan.

Polis Israel mendakwa, lapan rakyat Palestin ditahan ketika pertempuran itu kononnya disyaki terbabit dalam rusuhan awam dan keganasan.

Pertempuran tercetus apabila Itamar Ben Gvir – pemimpin berhaluan kanan Israel – merancang membuka semula pejabat parlimen di Sheikh Jarrah, sebagai usaha sokongannya kepada penduduk Yahudi di wilayah diduduki itu.

Ketegangan yang tercetus di Sheikh Jarrah tahun lalu – membabitkan beberapa keluarga Palestin yang dihalau oleh kumpulan penjajah – telah mencetuskan perang Mei antara Israel dan pejuang Palestin di Semenanjung Gaza.

Lebih 200,000 pendatang Yahudi tinggal secara meluas di Baitulmaqdis Timur dan dianggap sebagai haram di bawah undang-undang antarabangsa.

Usaha kumpulan pendatang haram memperluaskan penjajahan Yahudi di Baitulmaqdis, telah menyemarakkan lagi permusuhan.

Ben Gvir dilaporkan mahu membuka kembali pejabat di Sheikh Jarrah untuk menyokong kumpulan pendatang Yahudi yang tinggal di kawasan kejiranan itu.

Pada Mei 2021, ahli parlimen itu memindahkan pejabatnya ke kawasan kejiranan berkenaan tetapi dihalang daripada berpindah ke situ oleh kerajaan Perdana Menteri, Benjamin Netanyahu ekoran bimbang ketegangan meningkat antara Palestin dan Israel terhadap tindakan pengusiran.

Pada tahun lalu, ketegangan memuncak di Sheikh Jarrah selepas mahkamah Israel mengarahkan pengusiran beberapa keluarga Palestin yang memihak penjajahan kumpulan pendatang Yahudi.-  Agensi


PAU 2020: Perwakilan perlu dapat kebenaran rentas negeri

IPOH, 7 Syaaban 1442H, Ahad – Perwakilan dari setiap negeri yang terlibat dengan Perhimpunan Agung UMNO 2020 (PAU 2020) di ibu negara pada hujung minggu depan, perlu mendapatkan kebenaran daripada pihak polis sebelum merentas negeri.

Naib Presiden UMNO Datuk Seri Ismail Sabri Yaakob berkata setiap bahagian hanya boleh menghantar enam orang wakil ke PAU 2020 itu berikutan prosedur operasi standard (SOP) berkaitan pandemik COVID-19.

“Kerana ada sekatan jalan raya yang memerlukan kebenaran untuk bergerak. Kepada yang tiada surat kebenaran akan diminta berpatah balik,” kata Pengerusi Biro Latihan dan Perkaderan UMNO itu kepada Bernama dan UMNO Online selepas menghadiri sebuah majlis tertutup di sini hari ini.

UMNO akan menganjurkan PAU 2020 pada 27 dan 28 Mac (Sabtu dan Ahad) ini dan Setiausaha Agung UMNO Datuk Seri Ahmad Maslan memaklumkan, pelaksanaannya adalah kombinasi perhimpunan secara bersemuka dan juga secara maya.

Dalam pada itu, Ismail, yang juga Menteri Kanan (Keselamatan), berkata kehadiran perwakilan pada PAU 2020 itu juga mengikut SOP yang ditetapkan iaitu 50 peratus daripada keluasan dewan memandangkan Wilayah Persekutuan Kuala Lumpur masih terletak dalam kawasan Perintah Kawalan Pergerakan Bersyarat (PKPB) sehingga 31 Mac ini.

“Jadi kehadiran (perwakilan) tidak sampai 1,000 kerana dewan di Pusat Dagangan Dunia Putra (PWTC) boleh memuatkan lebih kurang 2,800 orang,” jelasnya. – Bernama


Presiden Perancis ke Israel tunjukkan solidariti pada Zionis

TEL AVIV, 9 Rabiulakhir 1445H, Selasa – Presiden Perancis, Emmanuel Macron tiba di Israel semata-mata untuk menyatakan sokongan penuh tindakan rejim Zionis menentang Pergerakan Perjuangan Islam Palestin (Hamas).

Penyiar awam Israel, KAN melaporkan lawatan Macron pada Selasa di negara haram itu antara lainnya untuk mengadakan pertemuan dengan pegawai tertinggi Israel.

Katanya, Macron dijangka bertemu Presiden Israel, Isaac Herzog dan Perdana Menteri, Benjamin Netanyahu hari ini.

Menurut kenyataan dari pejabatnya, lawatan Macron bertujuan mendesak pembebasan tebusan yang ditahan Hamas di Gaza, selain menggesa supaya proses damai tulen disambung semula antara Palestin dan Israel.

Beberapa pemimpin Eropah melawat Israel dua minggu lalu untuk menunjukkan solidariti terhadap Israel menentang Hamas pada 7 Oktober.

Konflik di Gaza, yang berada di bawah pengeboman dan sekatan Israel bermula sejak Hamas memulakan Operasi Taufan Al-Aqsa melalui serangan mengejut dari pelbagai sudut termasuk pelancaran roket dan penyusupan ke Israel melalui darat, laut serta udara.

Tentera pengganas Israel kemudiannya melancar serangan balas yang didakwanya sebagai Operasi Pedang Besi terhadap sasaran Hamas di Semenanjung Gaza.

Bagaimanapun, kebanyakan serangan rejim lebih banyak menyasarkan ke kawasan orang awam termasuk hospital, masjid dan rumah kediaman sehingga mengakibatkan 5,087 rakyat Palestin syahid.- Agensi


Segerakan! NGO lapor polis, tuntut siasat isu kartel daging haram

BANGI, 14 Jamadilawal 1442H, Selasa – Pihak berkuasa digesa menyiasat segera syarikat yang terlibat dalam isu kartel daging haram, termasuk mendedahkan nama serta jenama produknya.

Gesaan itu disuarakan beberapa pertubuhan bukan kerajaan (NGO) Melayu, Islam selepas laporan polis dibuat berkaitan isu terbabit hari ini.

Terdahulu, Pertubuhan Kebajikan Amal Sejagat Malaysia (Amal Sejagat) bersama gabungan NGO lain membuat laporan polis di Ibu Pejabat Polis Daerah (IPD) Dang Wangi, bagi menuntut siasatan segera terhadap isu itu.

Pengerusi Amal Sejagat, Cikgu Izzat Johari berkata, selain siasatan, pihaknya juga menuntut kerajaan Malaysia menerusi Menteri di Jabatan Perdana Menteri (Hal Ehwal Agama) mendedahkan pemilik syarikat dan jenama produk yang terlibat dalam memalsukan logo halal daging sejuk beku import ke negara ini.

Beliau turut menuntut pihak berkuasa segera menarik balik semua produk sejuk beku import yang berada di pasaran Malaysia.

“Kami tuntut untuk menteri agama melaksanakan segera RCI (Suruhanjaya Siasatan Diraja) dan bukannya masa mencadang. Tubuh jawatankuasa RCI segera.

“Kami menggesa SPRM untuk menahan semua pegawai penguatkuasa di kalangan Kastam, Maqis, Jakim dan KPDNHEP yang terlibat sepanjang lapan tahun kebelakang berkenaan kelulusan kebenaran memasarkan daging beku import,” katanya.

Izzat berkata, pihaknya memandang serius dalam isu halal haram makanan harian umat Islam, khususnya di negara ini.

Semalam, dilaporkan bahawa kerajaan memberi komitmen akan menangani isu pengimportan daging yang diragui secepat mungkin termasuk menimbangkan penubuhan RCI bagi menyiasatnya.

Isu daging seludup menjadi hangat apabila media melaporkan mengenai kegiatan kartel yang menyeludup daging sejuk beku dari China, Ukraine, Brazil dan Argentina, sebelum membungkus semula daging berkenaan menggunakan logo halal di sebuah gudang di Senai, Johor.


SPM: KPM teliti laporan Lembaga Peperiksaan sebelum tindakan susulan

IPOH, 7 Ramadan 1443H, Sabtu – Kementerian Pendidikan (KPM) akan meneliti laporan daripada Lembaga Peperiksaan Malaysia, sebelum sebarang tindakan diambil susulan dakwaan penggunaan set soalan Sijil Pelajaran Malaysia (SPM) 2021 yang sama, untuk sesi kedua peperiksaan yang bermula pada Khamis.

Timbalan Menteri Pendidikan I, Datuk Dr Mah Hang Soon berkata, mana-mana pihak yang berkaitan juga, diharap tidak melakukan sebarang spekulasi bagi memastikan perkara tersebut dapat diselesaikan dengan baik.

“Saya sendiri pun baru terima maklumat tersebut, dan saya fikir apa pun (andaian) kita perlu tunggu laporan daripada lembaga peperiksaan. Selepas itu kita akan buat perbincangan sebelum tindakan susulan yang berpatutan diambil,” katanya selepas perjumpaan bersama ahli-ahli Dewan Perniagaan dan Perindustrian Cina Perak (PCCCI) di sini, hari ini.

Semalam, melalui laporan media beberapa pihak menggesa supaya KPM dan Lembaga Peperiksaan, menjawab tuduhan berkaitan soalan peperiksaan Bahasa Melayu (Ujian Mendengar) sesi kedua sama seperti mana sesi pertama SPM yang sudah dikongsi secara meluas.

Sesi kedua SPM khusus itu adalah untuk pelajar yang tidak dapat mengambil peperiksaan baru-baru ini ekoran COVID-19, banjir serta mereka yang diberi pengecualian khas oleh Pengarah Peperiksaan.

Dalam perkembangan lain, Mah berkata, seramai 4,932 kekosongan jawatan guru di bawah pengambilan khas secara ‘one off’ akan diselesaikan dalam masa terdekat, selain tertakluk di bawah bidang kuasa Suruhanjaya Perkhidmatan Pelajaran (SPP).

“Perkara ini telah banyak kali dibincangkan. Ia sebenarnya ada satu proses yang berterusan. Sebenarnya ia di bawah kendalian dan perlu melalui (tanggungjawab) SPP. Apa pun proses ini masih berjalan dan akan dimaklumkan daripada semasa ke semasa,” katanya.

Beliau berkata, meskipun mengakui terdapat rungutan daripada pelbagai pihak berhubung kelewatan lantikan bagi kekosongan jawatan berkenaan, namun ia perlu diperhalusi berpandu kepada prosedur operasi standard (SOP) yang ditetapkan SPP.

“Saya sendiri telah mengadakan perbincangan dengan SPP bertanyakan perkara yang sama (lewat). Apa yang diberitahu, mereka ada SOP yang tersendiri dan ia memerlukan sedikit masa,” katanya.

Selain itu, katanya, beliau juga tidak menolak kemungkinan kuota kekosongan berkenaan akan diisi oleh rata-rata calon yang tidak mempunyai kontrak perkhidmatan (COS) ikhtisas pendidikan.

Pada 29 Mac lalu, Menteri Pendidikan, Datuk Dr Radzi Jidin menjelaskan setakat ini seramai 13,770 daripada 18,702 kekosongan bagi jawatan guru di bawah pengambilan khas secara ‘one off’ telah diisi di seluruh negara.

Radzi berkata, hanya terdapat 4,932 baki kekosongan jawatan di bawah pengambilan khas ini yang perlu diisi oleh calon-calon yang berkelayakan. – Bernama


Teksi, e-hailing boleh beroperasi walaupun PKP 3.0 dilanjutkan

BANGI, 1 Zulkaedah 1442H, Sabtu – Semua perkhidmatan pengangkutan awam termasuk teksi dan e-hailing dibenarkan beroperasi mengikut prosedur operasi standard (SOP) ketat sepanjang tempoh pelaksanaan Perintah Kawalan Pergerakan (PKP) 3.0 yang dilanjutkan sehingga 28 Jun ini.

Menteri Pengangkutan, Datuk Seri Wee Ka Siong berkata, bagi memudahkan cara perjalanan, pemandu teksi diminta mendapatkan surat kebenaran beroperasi dari Sistem Maklumat Industri Logistik (SMILE).

Manakala, pemandu e-hailing boleh mendapatkan salinan surat kebenaran Kementerian Pengangkutan (MOT) yang diberikan kepada syarikat operasi masing-masing, katanya.

“Surat tersebut berserta Lesen PSV (passenger service vehicle) yang dikeluarkan oleh Agensi Pengangkutan Awam Darat (APAD) diperlukan sebagai bukti kebenaran beroperasi di sekatan jalan raya (SJR).

“Kesemua pemain industri yang telah mendapat kelulusan di bawah SMILE bertarikh sebelum 1 Jun boleh memuat turun semula surat pengesahan beroperasi di laman web yang sama tanpa perlu mendaftar semula,” katanya dalam kenyataan, hari ini.

Ka Siong turut mengingatkan kapasiti penumpang setiap kenderaan pengangkutan awam teksi dan e-hailing hanya dihadkan kepada tiga orang termasuk pemandu.

“Ditegaskan bahawa para pengguna pengangkutan awam perlu mendapatkan kebenaran rentas negeri atau rentas daerah daripada pihak PDRM sekiranya menggunakan mana-mana mod pengangkutan awam bagi perjalanan yang berkaitan.

“MOT sekali lagi mengingatkan semua pihak termasuk para pemandu dan pengguna pengangkutan awam agar sentiasa mematuhi SOP yang ditetapkan termasuklah memakai pelitup separuh muka, menggunakan cecair pembasmi kuman dan mengamalkan penjarakan sosial selagi boleh serta mengimbas kod QR MySejahtera,” katanya.


Zahid gagal peroleh kenyataan 15 saksi dalam kes rasuah

KUALA LUMPUR, 8 Syawal 1443H, Isnin –  Mahkamah Tinggi hari ini menolak permohonan bekas Timbalan Perdana Menteri Datuk Seri Dr Ahmad Zahid Hamidi untuk mendapatkan rakaman kenyataan 15 saksi daripada Suruhanjaya Pencegahan Rasuah Malaysia (SPRM) dalam kes rasuah membabitkan dana Yayasan Akalbudi (YAB).

Hakim Datuk Collin Lawrence Sequerah berkata, mahkamah perlu mengambil kira polisi dan kepentingan awam dalam memutuskan permohonan itu seperti yang diputuskan oleh Mahkamah Persekutuan dalam kes membabitkan Suruhanjaya Sekuriti.

“Pada Pandangan saya, unsur polisi dan kepentingan awam berlanjutan sehingga ke peringkat pembelaan dalam perbicaraan kes jenayah. Mereka (saksi) boleh terdedah kepada intimidasi dan sebagai contoh, diugut agar memberikan keterangan yang berbeza daripada yang terdapat dalam rakaman kenyataan.

“Tindakan membalas dendam mungkin diambil terhadap pendedahan yang dibuat dalam kenyataan terbabit dan perkara ini bukan sesuatu yang tidak berasas. Saksi berpotensi akan menjadi keberatan untuk tampil memberikan kenyataan dan keterangan kerana kerahsiaan adalah tidak terjamin sekali gus menyebabkan berlaku gangguan dalam pentadbiran keadilan,” katanya.

Beliau juga berkata, Pegawai Penyiasat SPRM Khairudin Kilau telah meluahkan kebimbangan mengenai sebab kenyataan saksi pendakwaan yang ditawarkan kepada pembelaan tidak sepatutnya diberikan.

“Khairudin mendedahkan dalam afidavit beliau bahawa saksi terbabit mempunyai hak istimewa kerana kenyataan terbabit dibuat sepanjang komunikasi rasmi dan secara sulit kepada SPRM,” katanya.

Hakim itu berkata, Khairudin juga berpendapat bahawa sebarang pendedahan akan memprejudis dan menjejaskan kepentingan awam kerana kenyataan itu dibuat berdasarkan kepercayaanserta jangkaan bahawa ia akan kekal sebagai sulit.

“Khairudin berkata, perkara ini akan menyebabkan bakal-bakal saksi keberatan untuk memberikan kenyataan dan boleh mengganggu siasatan pada masa hadapan,” katanya.

Beliau juga berkata, kebimbangan yang disuarakan Khairudin terdapat dalam peruntukan Seksyen 124 Akta Keterangan.

Seksyen 124 menyatakan bahawa tiada pegawai awam boleh dipaksa untuk mendedahkan komunikasi yang dibuat kepadanya secara rahsia rasmi apabila beliau beranggapan bahawa kepentingan awam akan terjejas susulan pendedahan itu.

Pada 18 Feb lepas, pasukan pembelaan Ahmad Zahid memfailkan permohonan untuk mendapatkan kenyataan saksi terbabit.

Antaranya ialah kenyataan Datuk Seri Mohamad Nasaee Ahmad Tarmizi, yang juga saudara lelaki Ahmad Zahid kerana mendakwa ia penting dan mempunyai kaitan dengan pertuduhan ke-11 yang dihadapi Ahli Parlimen Bagan Datuk itu.

Pada 24 Januari lepas, Sequerah memerintahkan Ahmad Zahid membela diri atas 47 pertuduhan pecah amanah jenayah, rasuah dan pengubahan wang haram membabitkan dana YAB selepas mendapati pendakwaan berjaya membuktikan kes prima facie terhadapnya.

Ahmad Zahid mula membela diri pada 13 April lepas dan akan menyambung keterangan pada 23 Mei ini. – Bernama


Muhyiddin sudah terima tuntutan saman Anwar

BANGI, 26 Jamadilawal 1444H, Rabu – Tan Sri Muhyiddin Yassin hari ini mengesahkan sudah menerima writ dan pernyataan tuntutan saman fitnah daripada peguam Perdana Menteri, Datuk Seri Anwar Ibrahim.

Tuntutan saman itu berhubung ucapan berbaur fitnah mengenai dakwaan Anwar menerima gaji sebanyak RM15 juta ketika berkhidmat sebagai Penasihat Ekonomi Negeri Selangor.

Pengerusi Perikatan Nasional (PN) itu berkata, beliau telah menyerahkan perkara itu kepada peguamnya untuk mengendalikan kes mengikut undang-undang.

“Saya telah menerima writ dan pernyataan tuntutan saman fitnah daripada peguam YAB Datuk Seri Anwar Ibrahim.

“Oleh kerana Datuk Seri Anwar telah memilih untuk membawa perkara ini ke mahkamah, maka saya telah menyerahkan kepada peguam saya untuk mengendalikan kes ini mengikut lunas undang-undang,” katanya dalam kenyataan, hari ini.

Berdasarkan pernyataan tuntutan yang difailkan Anwar semalam, Pengerusi Pakatan Harapan (PH) itu mendakwa, pada 5 Disember lepas, Muhyiddin telah membuat kenyataan itu dalam satu ucapan semasa ‘Grand Finale PN Padang Serai’ di Taman Selasih, Kulim sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.

Menurut Anwar, kenyataan fitnah itu antaranya membawa maksud beliau seorang yang tidak boleh dipercayai dan tidak jujur mengenai penerimaan jutaan ringgit daripada Kerajaan Negeri Selangor sebagai Penasihat Ekonomi dan menipu orang ramai dengan menyatakan bahawa beliau telah menerima RM1 sebagai gaji untuk perkhidmatan beliau sebagai Penasihat Ekonomi.

Beliau mendakwa, kenyataan-kenyataan fitnah itu dirancang terlebih dahulu bertujuan untuk memperlekehkan, memfitnah reputasi serta perwatakan plaintif secara serius.

Antara lain memburukkan nama baik dan karakternya yang merupakan seorang penyokong teguh kedaulatan undang-undang serta reformasi sosial.

Anwar mendakwa, Muhyiddin juga keberatan untuk memohon maaf dan menarik balik kenyataan tersebut.

Sebaliknya, terus menerbitkannya dan tidak memadamkannya sehingga kini, walaupun beliau telah menafikannya.

Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan dan perintah injunksi untuk menghalangnya daripada terus menerbitkan atau mengedarkan kenyataan fitnah serupa.


GTA nekad satukan Melayu-Islam jika menang PRU15

BANGI, 16 Rabiulakhir 1444H, Jumaat – Calon Pejuang Parlimen Kepala Batas, Ustaz Hamidi Abu Hassan menjanjikan masa depan negara akan lebih baik sekiranya Gerakan Tanah Air (GTA) mendapat mandat rakyat pada Pilihan Raya Umum ke-15 (PRU15).

“Insya-Allah apabila rakyat memilih kita memegang tampuk pemerintahan negara, kita akan melakukan banyak perubahan.

“Ini termasuk menyatukan pecahan umat Melayu Islam supaya bersatu dan bersepakat dalam perkara-perkara besar yang sepatutnya disepakati,” katanya.

Selain itu, membuat penambahbaikan dalam pelbagai sudut khasnya berkaitan dengan kesihatan seperti fasiliti kemudahan kesihatan untuk rakyat.

“Nampaknya di Kepala Batas dan saya lihat tempat-tempat lain begitu juga bagaimana kemudahan tidak cukup tetapi penduduk ramai.

“Kemudian kedudukan doktor-doktor yang perlu diberi perhatian oleh kerajaan,” katanya.

Dalam perkembangan lain, anak jati Pulau Pinang itu berkata, motivasi terbesar beliau terjun dalam bidang politik ini untuk menyatukan suara peribumi.

Langkah itu supaya dapat memperkasakan lagi Perlembagaan negara dan menstabilkan kedudukan Malaysia dalam pelbagai sudut.

“Masalah terbesar boleh kita lihat dalam tiga faktor utama, politik, ekonomi dan sosial.

“Kalau politik kita lihat kucar-kacir, tak stabil (sekali gus) memberi kesan kepada ekonomi. Para pelabur tak rasa ghairah untuk datang membuat pelaburan di dalam negara berbanding di masa yang lalu. Jadi ini merugikan negara.

“Kemudian dari sudut sosial pula yang paling besar adalah integrasi nasional yang belum berlaku sepenuhnya. Ini amat berbahaya kepada negara, perpaduan kaum malah keselamatan negara,” katanya.


RUU355: Keutamaan sekarang adalah ekonomi, COVID-19

KOTA BHARU, 7 Zulhijjah 1441H, Selasa – PAS tidak pernah berhenti memperjuangkan Rang Undang-Undang Mahkamah Syariah (Bidang Kuasa Jenayah) (Pindaan) 2016 atau RUU 355 kerana itu adalah cita-cita parti berkenaan sejak sekian lama.

Naib Presiden PAS Datuk Mohd Amar Nik Abdullah berkata, bagaimanapun, buat masa ini keutamaan PAS adalah untuk memulihkan kembali keadaan ekonomi yang terkesan dengan penularan pandemik COVID-19.

“Keutamaan hari ini adalah masalah ekonomi dan wabak COVID-19, itu yang perlu diselesaikan sekarang kerana ia kebimbangan yang paling utama. Lepas itu kita pergilah peringkat demi peringkat, bukan bermakna kita berhenti (perjuangkan RUU 355),” katanya.

Beliau berkata demikian kepada pemberita selepas menghadiri Sambutan Bulan Kebangsaan dan Kibar Jalur Gemilang peringkat negeri Kelantan yang dirasmikan Menteri Besar Kelantan Datuk Ahmad Yakob di perkarangan Kompleks Kota Darul Naim di sini, hari ini.

Mohd Amar yang juga Timbalan Menteri Besar Kelantan berkata, PAS sanggup menunggu untuk satu tempoh masa yang lama bagi meminda perkara berkaitan rang undang-undang itu. -Bernama


Fasa peralihan monsun bermula 16 Mac

BANGI, 27 Rejab 1442H, Jumaat – Negara akan menerima tiupan angin lemah dari pelbagai arah yang amat sesuai untuk kejadian ribut petir, dan membawa kepada hujan lebat serta angin kencang untuk tempoh masa singkat.

Keadaan itu berikutan fasa peralihan monsun yang dijangka bermula pada 16 Mac ini dan berterusan sehingga pertengahan Mei 2021.

Ketua Pengarah Jabatan Meteorologi Malaysia (MetMalaysia), permulaan fasa ini menandakan berakhirnya monsun timur laut yang bermula sejak 11 Novemberi 2020.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri pantai barat dan pedalaman Semenanjung, barat Sabah serta barat dan tengah Sarawak.

“Keadaan cuaca ini berpotensi menyebabkan banjir kilat serta kerosakan pd struktur yang tidak kukuh,” katanya dalam kenyataan, hari ini.

Sehubungan itu, orang ramai dinasihatkan untuk lebih berwaspada ketika tempoh ini dan sentiasa peka dengan ramalan serta amaran cuaca yang dikeluarkan Jabatan Meteorologi Malaysia di laman web, aplikasi mobil myCuaca dan laman media sosial rasmi.


Krisis ekonomi: 43 peratus rakyat Yaman terpaksa kurangkan makanan harian

SANA’A, 9 Jamadilakhir 1442H, Jumaat – 43 peratus keluarga Yaman terpaksa mengurangkan jumlah makanan harian mereka kerana krisis ekonomi negara itu, kata Program Makanan Dunia (WFP) Pertubuhan Bangsa-Bangsa Bersatu (PBB) di Yaman, semalam.

“Ketidakstabilan ekonomi dan konflik bermakna ramai orang di Yaman secara berkala mengurangkan kekerapan atau jumlah makanan mereka atau ibu bapa makan lebih sedikit sehingga mereka dapat memberi makan kepada anak-anak mereka,” kata WFP di Twitter.

Para pakar mengatakan dalam beberapa bulan terakhir bahawa daya beli warga Yaman telah menurun akibat kejatuhan mata wang nasional, dengan lebih daripada 900 riyal berbanding dolar AS, mencapai puncaknya November lalu.

Yaman yang miskin telah terjebak dalam konflik sejak Houthi menggulingkan pemerintah daripada kekuasaan di ibu kota Sanaa pada akhir tahun 2014.

Konflik tersebut meningkat pada bulan Mac 2015 ketika gabungan tentera pimpinan Arab Saudi campur tangan, yang menyokong pemerintah Yaman.

PBB telah mengatakan bahawa perang telah menyebabkan krisis kemanusiaan terburuk di seluruh dunia, menyebabkan 80 peratus penduduk bergantung pada bantuan kemanusiaan untuk bertahan hidup dan lebih daripada 100,000 mati. – Agensi


Apa guna kalian menangis ketika penubuhan MN dulu, apakah hanya tipu?

BANGI, 7 Rabiulawal 1443H, Khamis – Apakah pembentukan Muafakat Nasional (MN) di antara UMNO dan PAS suatu ketika dahulu sekadar retorik untuk menipu orang Melayu.

Persoalan itu ditimbulkan oleh Pengerusi Pertubuhan-Pertubuhan Pembela Islam Malaysia (PEMBELA), Haji Aminuddin Yahaya dalam satu ciapan, hari ini.

“Maka apalah erti air mata orang Melayu yang keluar semasa menandatangani perjanjian Muafakat Nasional PAS-UMNO?

“Adakah itu retorik untuk menipu orang Melayu Islam? Sungguh malang nasib bangsa ini,” katanya.

Beliau berkata demikian sebagai mengulas kenyataan Ahli Majlis Kerja Tertinggi (MKT) UMNO, Datuk Khaidhirah Abu Zahar yang menyifatkan MN bukan satu pembentukan kerjasama politik yang dibuat secara formal.

Sebaliknya, perjanjian MN itu hanyalah satu piagam politik yang tidak didaftarkan melalui Jabatan Pendaftar Pertubuhan Malaysia (RoS) sebagaimana Barisan Nasional (BN).

Malah, Khaidirah mendakwa UMNO dan PAS masih boleh mewujudkan satu kerjasama politik tidak rasmi bagi menghadapi pilihan raya negeri (PRN) Melaka akan datang sekalipun ruang kerjasama rasmi melalui MN sudah tertutup.


Taufan al-Aqsa: Perubahan kedudukan kuasa Palestin-Israel

BANGI, 23 Rabiulawal 1445H, Isnin – Satu gerak kerja strategik yang bersepadu perlu dilakukan bagi menyambut fasa baru dalam pertembungan Palestin-Israel.

Perunding Kanan Hubungan Antarabangsa Ikatan Muslimin Malaysia (ISMA), Ustaz Muhammad Fauzi Asmuni berkata, menjadi tuntutan besar untuk masyarakat berkempen, memberikan sumbangan kewangan melalui badan-badan NGO berkaitan isu Palestin di Malaysia seperti Aman Palestin dan lain-lain badan.

Beliau turut mengucapkan tahniah atas kejayaan mujahidin Palestin khususnya dari Briged al-Qassam yang berjaya melancarkan serangan mengejut dan membingungkan pihak Israel dan sekutu-sekutu mereka.

“Saya mentafsirkan serangan mengejut darat, udara dan laut yang dilancarkan pada 7 Oktober itu telah membawa kepada perubahan besar di dalam hala tuju pertembungan Palestin-Israel.

“Mujahidin Palestin sedang mengubah kedudukan dari posisi bertahan selama puluhan tahun kepada posisi menyerang dan ini adalah tanda hampirnya pembukaan al-Quds dan pembebasan Palestin sepenuhnya,” katanya dalam kenyataan, hari ini.

Dalam pada itu, Ustaz Muhammad Fauzi berkata, beliau memerhati dengan teliti tindakan pemimpin-pemimpin Arab dan dunia Islam yang lain.

Tegasnya, pengiktirafan terhadap kewujudan Israel yang telah dilakukan oleh sebahagian pemimpin Arab adalah langkah salah yang perlu kepada pembetulan segera.

“Pastinya saya menunggu siapakah di antara mereka yang akan jujur membetulkan pendirian mereka di dalam isu pertembungan Palestin-Israel ini.

“Keputusan mereka ini akan mempengaruhi keberhasilan pembebasan Palestin sepenuhnya kelak,” katanya.

Beliau menegaskan, mujahidin Palestin telah menjaga air muka dan maruah umat Islam untuk satu tempoh yang panjang, dari bermulanya peristiwa Nakbah pada 1948 sehingga hari ini.

“Sesungguhnya umat Islam keseluruhannya terhutang budi kepada mujahidin Palestin atas pengorbanan mereka itu.

“Syuhada’ yang terkorban akibat dari tindak balas Israel adalah suatu yang dijangka dan pengorbanan itu tidak akan sia-sia.

“Semoga semua ahli keluarga mereka bersabar atas kehilangan tersebut. Sebaik-baik ganjaran adalah dari Allah SWT,” katanya.


COVID-19: 4,860 kes baharu, 10 kematian direkod

BANGI, 1 Muharram 1444H, Sabtu – Kes baharu COVID-19 di negara ini terus mencatatkan peningkatan kepada 4,860 pada Jumaat.

Ia menyaksikan peningkatan sebanyak 934 kes berbanding pada Khamis dengan hanya 3,926 kes sahaja.

Jumlah itu sekali gus menjadikan kes baharu harian bertambah kepada 4.6 juta sejak pandemik berkenaan melanda negara.

Menurut data KKM di portal CovidNow, 10 kematian dilaporkan termasuk satu kes melibatkan kes di luar fasiliti hospital, ‘brought-in-dead’ (BID).

Sementara itu, kes aktif COVID-19 dalam negara mencatatkan peningkatan sebanyak 1,014 kes dengan jumlah terkini 48,300 kes.

Sebanyak 95.9 peratus daripada kes aktif atau 46,334 sedang menjalani kuarantin di rumah.

Dilaporkan 1,883 kes dirawat di hospital dengan 60 kini ditempatkan di wad ICU dan 34 daripadanya memerlukan alat bantuan pernafasan.

Negara juga mencatatkan 3,836 kes sembuh.


Flyover Kajang 2 perlukan perhatian segera

HARI ini saya dan pasukan ISMA Bangi membuat tinjauan dekat terhadap “jerangkap” di Flyover Kajang 2.

Terdapat 3 “jerangkap” berbahaya di jalan utama yang menghubung Kajang 2 dan Bandar Baru Bangi ini.

Yang pertama bersaiz 14 kaki x 5 kaki. Yang kedua bersaiz 2 kaki, tapi kedalamannya 8cm. Yang ketiga bersaiz 2.5 kaki, tapi kedalamannya hampir 10cm. Kesemua “jerangkap” ini menyakiti puluhan ribu pengguna setiap hari. Mana tidaknya, setiap kali waktu puncak, jalan ini sesak tak boleh “bincang”.

Saya adalah antara pengguna harian yang tersakiti. Seingat saya, jerangkap ini sudah wujud kira-kira setahun, tapi masih belum ada pembaikian. Mungkin tak ada pihak yang melaporkan kepada MPKj. Justeru, saya pergi ke tempat kejadian untuk dapatkan maklumat dan buat laporan.

Inilah flyover kebanggaan masyakarat Bangi-Kajang. Ia dirasmikan oleh Menteri Besar Selangor pada 18 Julai 2017. Kita tak boleh biarkan flyover kita dalam keadaan memilukan seperti ini.

Apatah lagi Kajang 2 kini sedang pesat membangun dengan pelbagai projek perumahan dan bangunan komersial.

Saya mohon jasa baik pihak berkuasa tempatan segera mengambil tindakan, sebelum berlaku insiden tak diingini.

Komuniti kita, tanggung jawab kita.

USTAZ BILAL JAILANI
YDP ISMA BANGI


Mahkamah Israel benar bina 31 unit penempatan haram baharu di Hebron

RAMALLAH, 28 Ramadan 1443H, Sabtu – Mahkamah Agung Israel membenarkan pembinaan 31 unit kompleks pangsapuri enam tingkat peneroka haram di bandar Hebron, Tebing Barat yang diduduki, dikenali sebagai Suku Hezekiah.

Mahkamah menolak petisyen yang dikemukakan oleh kumpulan hak asasi Peace Now dan Perbandaran Hebron yang membantah pembinaan kompleks itu, kerana dibina di atas tanah Palestin di tengah-tengah bandar diduduki.

Akhbar Israel, Yedioth Ahronoth berkata, kompleks baharu itu adalah sebahagian daripada rancangan lebih besar yang merangkumi pembinaan 60 unit penempatan di kawasan pasar borong di Hebron.

Tegasnya, kerja pada skim itu bermula beberapa tahun lalu sebelum ia ditangguhkan buat sementara waktu, namun keputusan mahkamah adalah halangan undang-undang terakhir bagi mengembangkan kejiranan Yahudi.

Pasar borong yang terletak di tengah-tengah bandar Hebron ditutup oleh pihak berkuasa Israel sejak 1994 selepas pembunuhan beramai-ramai di Masjid Ibrahimi.

Pasar itu mengandungi 25 kedai yang disewa oleh rakyat dari perbandaran Hebron. – Agensi


Pemandu lori sambilan mengaku tidak salah rompak penyampai berita

PETALING JAYA, 12 Syawal 1443H, Jumaat – Seorang pemandu lori sambilan dihadapkan ke Mahkamah Sesyen di sini hari ini atas pertuduhan merompak seorang penyampai berita televisyen, Khairul Rizuan Azizan minggu lepas.

Muhammad Qayyum Mazlan, 32, yang memakai kemeja-T dan berseluar pendek bagaimanapun mengaku tidak bersalah selepas pertuduhan terhadapnya dibacakan jurubahasa mahkamah di hadapan Hakim Jamaludin Mat.

Lelaki itu didakwa merompak sebuah beg berjenama Fossil bernilai RM500 dan wang tunai RM100 daripada Khairul Rizuan, 34, di tepi jalan berhampiran Exclusive Perdana, Damansara Perdana di sini pada 3.40 petang, 5 Mei lepas.

Pertuduhan dibuat mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan boleh juga dikenakan denda atau sebatan, jika sabit kesalahan.

Pendakwaan dikendalikan Timbalan Pendakwa Raya Norhashimah Hashim manakala tertuduh diwakili peguam Kailash Sharma.

Terdahulu, Norhashimah memohon mahkmah supaya tidak menawarkan jaminan dengan alasan kesalahan itu tidak boleh dijamin serta ia kesalahan serius kerana melibatkan kerugian harta.

Norhashimah juga bimbang tertuduh akan mengganggu mangsa dan saksi pendakwaan memandangkan kes tersebut tular serta mendapat perhatian umum.

Kailash bagaimanapun memohon jaminan dibenarkan kerana anak guamnya penanggung tunggal keluarga serta mempunyai seorang anak lelaki berusia lapan tahun yang masih bersekolah.

“Meskipun kesalahan berada di bawah pertuduhan yang tidak boleh dijamin, mahkamah boleh menggunakan budi bicara untuk memberi ikat jamin kepada tertuduh mengikut Seksyen 388 Kanun Tatacara Jenayah,” katanya.

Mahkamah kemudian membenarkan tertuduh diikat jamin RM10,000 dengan seorang penjamin berserta syarat tambahan pasport tertuduh diserahkan kepada mahkamah, melaporkan diri di balai polis berhampiran sebulan sekali serta dilarang mengganggu mangsa dan saksi pendakwaan.

Hakim kemudian menetapkan 20 Jun ini bagi sebutan semula kes itu.

Sebelum ini, satu rakaman video berdurasi 30 saat tular di media sosial memaparkan mangsa cuba mengejar dan menangkap suspek dalam insiden rompakan itu. – Bernama


Azalina serah mahkamah isu cabar pelantikan Speaker

KUALA LUMPUR, 4 Zulhijjah 1441H, Sabtu – Timbalan Yang Dipertua Dewan Rakyat Datuk Seri Azalina Othman Said menyerahkan kepada mahkamah untuk mengadili tuntutan saman yang dikemukakan terhadap beliau dan Yang Dipertua Dewan Rakyat Datuk Azhar Azizan Harun.

Bagaimanapun Azalina menegaskan peletakan jawatan Ahli Parlimen Teluk Intan Nga Kor Ming sebagai Timbalan Yang Dipertua Dewan Rakyat berlaku sebelum usul pelantikan dirinya dibaca di bawah Peraturan Mesyuarat 6 Dewan Rakyat.

“Justeru, saya tidak melihat terdapat mana-mana pelanggaran Peraturan Mesyuarat atau Perlembagaan berlaku.

“Memandangkan perkara pada masa ini berada dalam pertimbangan mahkamah, saya juga sebagai seorang pengamal undang-undang, menyerahkan kepada pihak mahkamah bagi mengadili perkara tersebut,” katanya dalam kenyataan hari ini.

Azalina juga berkata Perkara 63 (1) Perlembagaan Persekutuan menyatakan bahawa sebarang prosiding dalam majlis Parlimen atau jawatankuasa yang ada tidak boleh dipersoalkan di mana-mana mahkamah.

Jelasnya situasi sama dapat dilihat dalam kes mahkamah tertinggi membabitkan bekas Speaker Dewan Undangan Negeri Perak V Sivakumar dan Datuk R Ganesan.

“(Dalam kes itu) mahkamah memutuskan bahawa sesuatu yang tidak boleh dipertikaikan ialah Dewan mempunyai kuasa untuk memilih atau memecat speaker dan isu siapa yang dilantik secara sah sebagai speaker adalah terletak di luar bidang kuasa mahkamah untuk membuat penghakiman,” katanya.

Pada Khamis, bekas Perdana Menteri Tun Dr Mahathir Mohamad bersama empat lagi plaintif memfailkan tindakan undang-undang bagi mencabar kesahihan pelantikan Azhar dan Azalina bagi kedua-dua jawatan itu.

Turut dinamakan sebagai plaintif ialah bekas Menteri Besar Kedah Datuk Seri Mukhriz Mahathir, bekas Menteri Pendidikan Dr Maszlee Malik, Ahli Parlimen Kubang Pasu Datuk Wira Amiruddin Hamzah dan Ahli Parlimen Sri Gading Datuk Dr Shahruddin Md Salleh.

Mereka memohon deklarasi bahawa kerusi Yang Dipertua Dewan Rakyat sejak 13 Julai lepas masih kosong dan pelantikan Azhar dan Azalina itu adalah tidak sah kerana ia tidak berperlembagaan dan/atau bercanggah dengan Perlembagaan Persekutuan dan/atau Peraturan 3,4, 6 dan 47 Peraturan-Peraturan Majlis Mesyuarat Dewan Rakyat dan/atau kedaulatan undang-undang. – Bernama


Jangan cantum meja di restoran

KUANTAN, 28 Jamadilakhir 1442H, Rabu – Mana-mana pelanggan di restoran, kedai makan dan gerai diberi amaran supaya tidak mencantumkan meja sehingga melebihi dua orang ketika berada di premis berkenaan.

Jika gagal mematuhi arahan demikian, pelanggan boleh dikenakan kompaun kerana melanggar Prosedur Operasi Standard (SOP), demikian tegas Ketua Polis Daerah Kuantan Asisten Komisioner Mohamad Noor Yusof Ali.

“Saya beri amaran bahawa polis akan bertindak tegas dengan mengeluarkan kompaun sekiranya didapati ada pelanggan yang bertindak mencantumkan meja,” katanya.

Beliau berkata demikian selepas mengadakan Operasi Bersepadu Perdana yang memberi tumpuan pencegahan jenayah dan pematuhan SOP di sekitar bandar Kuantan.

Sehubungan itu, katanya, pelanggan yang berada di premis makanan diminta mematuhi SOP yang dikeluarkan Majlis Keselamatan Negara (MKN) iaitu dua pelanggan setiap satu meja.

“Dalam hal ini, patuhi kebenaran yang dikeluarkan pihak berkuasa dan mengikut SOP iaitu mengisi maklumat dan melakukan pemeriksaan suhu badan sebaik memasuki premis,” katanya.


Mangsa gempa bumi masih berlindung di pusat sementara

ANKARA, 14 Syawal 1444H, Jumaat – Walaupun sudah tiga bulan kejadian gempa bumi dahsyat melanda selatan Turkiye dan Syria, ribuan mangsa yang terkesan bencana itu masih lagi tinggal di pusat perlindungan sementara sehingga kini.

Di Syria, tempat perlindungan sementara di tiga bandar menempatkan kira-kira 44,200 penduduk, menurut laporan agensi bantuan.

Kebanyakan mereka menjadikan sekolah sebagai pusat perlindungan berikutan tidak berlaku sebarang kerosakan, namun keadaan itu menyebabkan murid tidak dapat meneruskan sesi persekolahan.

Malah, menjalani kehidupan dalam keadaan sesak dan tidak sihat menyebabkan peningkatan mendadak kepada kes kematian akibat cirit-birit serta selesema.

Gempa yang berlaku pada awal Februari lalu diikuti dengan beberapa gempa susulan telah mengorbankan kira-kira 55,000 penduduk, selain menyebabkan ribuan mengalami kecederaan dan kehilangan tempat tinggal.

Di Syria pula, penduduk berdepan dengan peningkatan harga makanan sehingga 121 peratus tahun lalu, selain banyak kemudahan terutama membabitkan kemudahan perubatan musnah. – Agensi


Segera siasat tindakan Ronnie Liu halang tugas, rentas negeri

BANGI, 25 Zulkaedah 1442H, Selasa – Ikatan Muslimin Malaysia (ISMA) Sepang menggesa pihak berkuasa menyiasat dan mengambil tindakan ke atas Ahli Dewan Undangan Negeri (ADUN) Sungai Pelek, Ronnie Liu Tian Khiew.

Bukan hanya menimbulkan kekecohan dalam isu pencerobohan haram kebun durian Musang King di Raub, pemimpin DAP itu juga jelas cuba menghalang tugas pihak berkuasa dan menyalahgunakan kebenaran merentas negeri.

Yang Dipertua ISMA Sepang, Ustaz Ibrahim M Hasan berkata, sikap Ronnie selaku ‘Yang Berhormat’ mempertikaikan dan cuba menghalang tugas penguat kuasa disifatkan sangat biadab serta melampau.

“Selaku YB, sepatutnya Ronnie memberi kerjasama dan membantu tugas mereka.

“Ini tidak, bahkan merendahkan penguat kuasa dengan bertanya ‘siapa you?’, mendedahkan sikap sombong dan bongkak beliau lebih berkuasa berbanding penjawat awam,” katanya dalam kenyataan, hari ini.

Malah, katanya, tindakan Ronnie yang bersungguh membela kumpulan penceroboh tanah haram di Raub juga patut dipersoalkan kerana jelas melanggar undang-undang.

“Adakah YB ingin mengajar rakyat supaya melanggar undang-undang dan memperlekehkan pihak berkuasa?,” soalnya.

Ustaz Ibrahim berkata, kehadiran pemimpin Ahli Jawatankuasa DAP Kebangsaan itu juga wajar dipertikaikan.

Sebagai wakil rakyat di Selangor, beliau tertanya-tanya keperluan Ronnie merentas negeri ke Pahang dalam situasi negeri itu sedang dalam fasa Perintah Kawalan Pergerakan Diperketatkan (PKPD).

“Kehadiran Ronnie selaku YB di Selangor juga dipertikaikan kerana dalam situasi PKPD ini beliau sepatutnya menjaga rakyat di Sungai Pelek yang susah, dan bukannya membela penceroboh tanah haram.

“Dan bagaimana pula Ronnie boleh merentas negeri ketika PKPD berkuat kuasa di Sungai Pelek?,” katanya.

Beliau berkata, Ronnie sepatutnya menggunakan kebenaran merentas negeri selaku ahli politik untuk membantu rakyat, bukan sebaliknya menyalahgunakan lesen itu bagi tujuan lain.

“Tetapi mengenali Ronnie, tidak hairan beliau bersikap demikian kerana sebelum ini pun beliau pernah terpalit dengan isu menghadiri perhimpunan dengan bekas ahli parti komunis Malaya dan menghina YDP Agong,” katanya.

Terdahulu, seramai 18 penceroboh haram kebun durian Musang King yang ditahan kerana disyaki menceroboh Hutan Simpan Kekal (HSK) Batu Talam di Raub, direman dua hari, bermula semalam.

Mereka ditahan selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi memusnahkan pokok durian Musang King di Hutan Simpan Kekal (HSK) Batu Talam, Raub.

Bagaimanapun proses permohonan reman di pekarangan Mahkamah Raub kecoh selepas berlaku pertengkaran antara pihak berkuasa dan beberapa pemimpin politik.


PKPD: Polis laksana 7 sekatan jalan raya di Kota Setar

ALOR SETAR, 23 Muharram 1442H, Jumaat – Ibu Pejabat Polis Daerah (IPD) Kota Setar mengesahkan akan melaksanakan tujuh sekatan jalan raya (SJR) di daerah berkenaan susulan penguatkuasaan Perintah Kawalan Pergerakan (PKP) Diperketat secara Pentadbiran (TEMCO) yang bermula tengah malam tadi.

Timbalan Ketua Polis Daerah Kota Setar Supt Mohd Redzuan Salleh menjelaskan ia bagi memastikan tidak berlaku aktiviti keluar masuk dalam kalangan penduduk selain memastikan perlaksanaan TEMCO berjalan lancar.

Menurutnya, tujuh lokasi SJR adalah di hadapan Restoran Haji Ramli Simpang Empat; Jalan Batas Paip, Kuala Kedah; hadapan Balai Polis Alor Janggus; hadapan Balai Polis Kepala Batas; Jalan Hutan Kampung; Tol Alor Setar Utara dan Tol Alor Setar Selatan.

Tambah beliau, pihaknya yakin keperluan logistik seperti kuantiti anggota keselamatan yang terlibat adalah mencukupi meskipun TEMCO kali ini melibatkan satu daerah yang sangat luas.

Jelas Mohd Redzuan, dengan kekuatan 350 pegawai dan anggota polis serta pasukan Angkatan Tentera Malaysia (ATM) dilihat dapat membantu dalam memudahkan perlaksanaan SJR dan pemantauan premis-premis yang berada di daerah Kota Setar.

“Kami akan mengadakan sebanyak tujuh sekatan jalan raya yang melibatkan sempadan-sempadan di dalam daerah Kota Setar.

“Sebagai contoh, sempadan Kota Setar dan juga Jitra. Kemudian, untuk tujuh SJR ini, kami turut melibatkan kekuatan daripada Angkatan Tentera Malaysia sebagaimana kerjasama-kerjasama sebelum ini.

“Kami turut mengadakan sebanyak 21 pasukan pemantau yang akan digerakan mengikut syif yang telah ditetapkan sebagaimana PKP terdahulu,” katanya seperti dipetik Astro Awani.

Kata Mohd Redzuan lagi, pasukan pemantau dan pasukan daripada unit ronda bermotosilkal akan mengawal laluan tikus di laluan-laluan utama berkenaan.
Dalam perkembangan sama, Redzuan menjelaskan pihaknya telah menerima pelbagai pertanyaan dan permohonan bagi kebenaran untuk tujuan bekerja di dalam kawasan TEMCO.

Menurutnya, pihak majikan seharusnya dapat mempertimbangkan untuk membenarkan pekerja bekerja dari rumah memandangkan situasi semasa berhubung beberapa kluster di daerah berkenaan agak serius.

Terdahulu, kerajaan telah mewartakan pelaksanaan PKPD secara pentadbiran di daerah Kota Setar ekoran peningkatan kes di lokasi berkenaan.

Menteri Kanan Pertahanan Datuk Seri Ismail Sabri Yaakob berkata, TEMCO tersebut dikuatkuasakan mulai 11 September pukul 12.01 tengah malam hingga 25 September 2020, sebagai sebahagian langkah pencegahan penularan COVID-19.


Malaysia, Singapura zahir komitmen terus kerjasama pertahanan

KUALA LUMPUR, 21 Syawal 1442H, Rabu – Malaysia dan Singapura akan meneruskan kerjasama rapat di dalam bidang pertahanan menerusi angkatan tentera masing-masing biarpun berhadapan cabaran pandemik COVID-19 pada masa ini.

Komitmen kerjasama itu disuarakan Menteri Kanan Pertahanan Datuk Seri Ismail Sabri Yaakob semasa perbualan telefon beliau dengan rakan sejawatnya dari Singapura Dr Ng Eng Hen.

“Kedua-dua menteri menzahirkan komitmen mereka kepada kedua-dua angkatan tentera, terutama Angkatan Tentera Malaysia dan Angkatan Bersenjata Singapura untuk terus bekerjasama rapat biarpun berhadapan dengan cabaran situasi pandemik COVID-19 masa ini,” menurut hantaran Kementerian Pertahanan dalam laman Facebook rasminya. – Bernama